text:
Hawaii
Staturin Hawaiioyggjar (Hawaiianskt: Mokuʻāina o Hawaiʻi, Enskt: State of Hawaii) er ein lutstatur í USA við 1,4 miljónum innbúgvum (2014). Hawaiioyggjar liggja langt úti í Kyrrahavinum - millum Norðuramerika og Japan - seks tíma flúgving úr Los Angeles í Kalifornia. Størsti býur og høvuðsstaður er Honolulu. Almennu málini eru tvey í tali, hawaiianskt og enskt. Í 8. øld nomu polynesar land á Hawaii. Enn búgva nógvir eftirkomarar teirra har. Hawaiioyggjar vóru til ár 1900 frælst kongaríki, men gjørdust tá tjóðveldi og komu í ríkisfelagskap við USA. Í 1959 gjørdust tær 50. veldið í USA. Flest fólk búgva á Oahu, men størsta oyggin er Hawaii.
At Hawaii eisini hevur verið bretskt hjáland, sæst m.a. væl á hawaiianska flagginum. Hawaiianska flaggið hevur bretska flaggið í ovasta vinstra teigi og síðan 6 linjur, eina fyri hvønn oyggj (Hawaiʻi, Oʻahu, Kauaʻi, Kahoʻolawe, Lānaʻi, Maui, Molokaʻi og Niʻihau). Mesta fólkið er samankomið úr ymsum heraldshornum - amerikanar, kinesar og japanar eru flestir í tali. Á Hawaii dyrka tey nógv ananas, sukur og kaffi.
Innihaldsyvirlit
SøgaRætta
Á O'ahu og øðrum oyggjum, sum polynesar búsettu seg á, var fruktagott og gott landbúnaðarlendi. Teir búsettu seg á summum oyggjum og dyrkaðu kokosnøtur, epli, bananir og tero, og veittu vatn á markirnar. Hawaiianar sigldu í kanoskapaðum bátum til fjarskotnar oyggjar. Bátarnir høvdu tvinnanda kjalir, sum vórðu bundir saman. Bátarnir høvdu eisini árar og segl. Teir førdu konufólk, menn og børn umframt bæði plantur, dýr og fræ, sum fólk høvdu fyri neyðini, tá ið tey skuldi seta búgv á oyggjunum, tey komu til. Hawaiianar vóru sjáldsama skilagóðir og dugnaligir sjómenn. Teir sigldu eftir stjørnunum ógvuliga langar leiðir, og miðjaðu seg eftir ætt og alduskoti.
Teir, sum vóru við James Cook (1728-1779) á triðju rannsóknarferð hansara, vóru fyrstu evropearar, sum komu til Hawai'i. Tá ið teir komu hagar, varð tikið ímóti Cook, sum var hann ein gudur, men aðru ferð, hann vitjaði oyggjarnar, gjørdist ósemja, og ein dagin, tá ið James Cook keglaðist við Hawaiibúgvar í Kealakekua, varð hann dripin.
Í 1959 vórðu Alaska og Hawaii 49. og 50. stakríkið í USA.
HendingarøðRætta
- Uml. 500 - Fyrstu niðursetufólkini koma úr Polynesia.
- Um 1250 - Farið verður at leggja stórar vatnveitingar til búnaðarjørðina í dølunum á Hawaiioyggjum.
- Um 1300 - Á Hawaii verður stættarbýti. Atvoldin til tað er búskaparlig framgongd í landbúnaðinum.
- 1778 - Enski uppdagingarferðandi James Cook verður sagdur vera fyrsti evropeari á oynnum. Hann kallar tær Sandwich-oyggjarnar eftir einum av sínum sponsorum, John Montagu, 4. jalli av Sandwich.
- 1779, 14. februar - James Cook dripin av oyggjabúgvunum.
- 1795 – Oynnar fyri fyrstu ferð savnaðar undir krígskonginum Kamehameha I (1758–1819). Kamehameha stóð fyri mongum nýskipanum. Hann fekk tignarheiti Kamehameha Mikli.
- 1810 - Kamehameha I tók at enda Kauai í 1810, ikki við vápnamegi, men við friðarsamráðingum. Tað gav honum valdið yvir øllum Hawaiioyggjum.
- 1819 - Kamehameha I doyr. Eftirmaður hansara Kamehameha II (1797–1824) tekur av skipan, ið avmarkar sambandið millum konur og menn.
- 1824 - Kamehameha II doyr á ferð í Stóra Bretlandi.
- 1826 - USA viðurkendi Hawaii sum eitt frælst, sjálvstøðugt land.
- 1840 - Kamehameha III (1814–1854) setur í gildi stýrisskipanarkongsríki; fyrsta skrivliga stýrisskipanarlógin á Hawaii.
- 1848 - Kamehameha III lutar jørð sundir til fólkið.
- 1851 – Kamehameha III leggur oyggjarnar undir vernd av USA.
- 1865 - Fyrstu kinverjarnir koma til Hawaii at arbeiða.
- 1874 - David Kalakaua verður kongur á Hawaii (til 1891).
- 1887 – Kongsvaldið formliga avtikið.
- 1893 - Amerikanski herflotin hersetti Hawaii við tí sum undanførslu, at tað var til fyrimuns fyri tryggleikan hjá USA. Amerikanski ráðharrin vant amerikanska flaggið á stong á Hawaii og lýsti hátíðarliga, at Hawaii nú var eitt hjáland hjá USA.
- 1894 – Lýðveldið Hawaii (1894-1898) sett á stovn. Liliuokalani drotning rikin frá valdinum. USA viðurkennir lýðveldið.
- 1898 – USA tekur Hawaii (4. juli). USA innlimaði alment Hawaii.
- 1941 – 7. desember loypa japanar á Pearl Harbour. USA við í kríggið í parti við teimum sameindu.
- 1959 – USA skipaði eina fólkaatkvøðu fyri at spyrja hawaiibúgvar, um teir ynsktu at varðveita sína støðu sum amerikanskt hjáland ella ynsktu at gerast partur av USA sum ein lutstatur. 21. august blívur Hawaii 50. statur í Sambandsríki Amerika.
LandalæraRætta
Í miðjuni av Kyrrahavinum liggur oyggjabólkurin Hawai’i, har lendið skiftir ímillum fruktagóðan regnskóg og grótoyðu, og grótbræðing streymar úr bullandi rivum í jørðini. Oyggjarnar eru 20 í tali, men bara sjey eru bygdar. Átta tær størstu oyggjarnar í Hawaii eru einar 4.000 km í ein útsynning úr San Francisco, Kalifornia. Tann størsta oyggin eitur Hawaii, og høvuðsstaðurin eitur Honolulu. Hawaiioyggjar eru av gosgróti. Gosfjøllini hava verið mong, men nú er bara lív í tveimum. Hesi bæði rúka í heilum og taka stundum á at goysa, men eru tó vandaleys at búgva við. Uppi á gosfjøllunum standa ferðamannaheim, sum eru fullsett við ferðafólk alt árið. Tey vilja fegin á myrkari nátt síggja niður í eitt gløðandi gosop, og um dagin njóta tað fríða útsýnið av fjøllunum. Fleiri staðir er eisini møguleiki at svimja í heitum keldum. Hægsta fjallið er 4.207 metrar. Ein av teimum flottastu tropisku fossunum er at finna á Kauaʻi.
Hawaiioyggjar eru stutt norðan fyri ekvator (miðkring), og tí kundu vit hildið, at veðurlagið var heitt og kvalið; men so er ikki. Tað finst valla fagrari og frískligari veðurlag, tí havvindarnir svala so væl, so at sumrini eru ikki heitari enn tey við Miðjarðarhavið og vetrarnir nakað sum summar í Norðurtýsklandi. Tað frálíka veðurlagið og tann fruktagóða jørðin gera, at mong fólk huga sær væl at búgva í oyggjunum. Hægsta fjallið er 4.207 m. høga gosfjallið Mount Kea.
Flotahavnin Pearl Harbour er gitin frá Seinna heimskríggi.
JarðfrøðiRætta
Hawaii eru 132 gosoyggjar. Flestu gosfjøll eru á kantinum á meginlandaplátunum, sum jarðarskorpan er býtt sundur í. Hesi gosfjøllini verða soleiðis til, at groyti spríkir upp ígjøgnum ein gosháls og haðan upp ígjøgnum rivur í havbotninum. Tá ið pláturnar í jarðarskorpuni flyta seg uppi yvir einum tílíkum goshálsi, verða nýggj gosfjøll til. Nú er goshálsurin undir oynni Hawaii.
OyggjarRætta
Størstu býirRætta
BúskapurRætta
Bøndurnir á Hawaiioyggjum velta sukurrør og ananas. Nógv ferðafólk koma alt árið til oynna Mavi og hinar Hawaiioyggjar. Ferðafólkið er nógv, sum hagar kemur, og mong eru tey, sum liva av at taka ímóti teimum. Tey arbeiða á ferðamannastovum, gistihúsum, handlum og gera smálutir at selja teimum mongu ferðamonnum, sum við flogførum og stórum skipum koma yvir um hav at sóla sær við strendurnar og at bólta sær í Kyrrahavinum.
FólkiðRætta
Tað búgva 1,3 mió. fólk í oyggjunum. Upprunaliga búðu har bara polynesarar, men nú eru teir ikki óblandaðir, tí fólk úr øllum ættum eru komin hagar. Fjøldin av teimum er japanarar, amerikanarar, filiparar, kinesarar o.a., og allir liva teir í góðari semju sum eitt fólk. Av upprunafólkinum eru bara eini 20 000 eftir. Nógv fólk úr USA kemur eisini til oyggjarnar at halda frí.
FólkatalsfrøðiRætta
MyndasavnRætta
Honolulu er høvuðsstaðurin í oyggjunum og liggur á oynni Oahu.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


c: text/html

text:
Aftanfyri pallin
Ímeðan eg var í ferð við at læra meg at brúka eina nýggja teldu, varð eg órógvaður av einum veikum smelli, sum segði frá, at hon var í gongd, hóast einki hendi á skerminum. Teldu umboðsmaðurin á hjálparlinjuni segði mær: "Einki vandamál. Teldan er helst í ferð við at leita eftir onkrum á goymsluni, sum tú ikki ert førur fyri at síggja".
Sum eg hugsaði um máliskuna "at arbeiða í baksýni", byrjaði eg at fata, hvussu sjónliga glógvandi eg eri í viðurskiftum mínum við Gud. Um eg ikki eri førur fyri at ímynda mær eitthvørt, haldi eg tó, at tað fer ikki at henda. Men tað er ikki soleiðis Gud virkar.
Eg síggi í hesum eitt sláandi dømi um, hvussu Gud virkar í loyndum í samband við umvending Sauls. Meðan tey trúgvandi máttu líða undir miskunnarleysu jagstran hansara (Ap.8,1-3), fyrireikaði Gud at broyta hann til ein ágrýtnan umboðsmann Kristusar (Ap.9,15).
Eru umstøður í lívi tínum í dag, har tú kennir, at Gud ikki virkar í tær? Kanska eru tað umstøður, sum seta seg uppímóti einihvørjari roynd til broyting. Kanska er onkur, ið tú elskar, sum í treiskni noktar at taka ímóti tilboði Guds. Hóast tað kann tað tykjast, sum at einki hendir, so virkar Gud tó í loyndum fyri aftan leiktjøldini fyri at fremja Sína ætlan.
Umsett úr Our Daily Bread
Mikkjal á Bergi

robotstxt: allowed

filter: keep


text:
Evnið hesa vikuna er fuglar. Í dag greiða børn í 4.flokki í skúlanum á Argjahamri frá
BÚ - Um fuglar
Andreas Reinert greiðir frá
Í dag fara vit at vitja Andreas Reinert, sum hevur nógvar gæs, hann eigur ravn og veit nógv um fuglar
Aðrir partar
Vit hoyra um fuglar
Í dag tosa vit um fuglar sum ímynd. Hví verða fuglar brúktir í listini og aðrastaðni. Kinna Poulsen og Edvard Fuglø greiða frá, og børn í 4. flokki í skúlanum á Argjahamri siga sína hugsan
Hesa vikuna er evnið fuglar. Vit leggja fyri at hoyra um grækarismessu, um tjaldrið sum tjóðfugl. Eva Gunnarstein greiðir frá og Rósa Lín Sigurstein heldur grækarismessurøðu. Eisini fer Njál at greiða frá morgunsangi
Í dag eru vit í 1.flokki í Leirvíkar skúla. Tey hava teknað eina rúgvu av tjøldrum. Eisini syngja tey fleiri sangir fyri okkum
Í dag snýr Kringlan seg um fuglar. William Simonsen sigur frá, hann er lívføðingur og arbeiðir á náttúrgripasavninum. 4. flokkur í skúlanum á Argjahamri hevur arbeitt við fuglum. Tey greiða frá, siga frá søgum og yrkingum. Sendingin var gjørd í 2012.


text:
Trý ferðamannaskip hjá AIDA Cruises hava avlýst sína ferð til Føroyar í august og september. Grundgevingin er, at tey vilja verja síni ferðafólk móti møguligum bótum og fongsulsrevsing um tey skuldu sæð eina grind.
Magni Mouritsen, ið stendur fyri agentarbeiðinum í sambandi við nógv av ferðaskipunum, ið vitja í Føroyum og ikki minst Havnini skrivar á Facebookvanga sínum, at ferðavinnan er von við, at fólk ikki ynskja at koma orsaka av grindadrápi, og tað mugu tey um. Men at henda avlýsingin er øðrvísi:
– Vit skulu sjálvsagt sjálvi avgerða hvat vit gera ella ikki. Men tá orsøkin til fólk halda seg aftur er nakað, sum vit kunnu gera nakað við, so má man tala. Í orsøkini av avlýsingini stóð soleiðis:
“Please note that due to a new amendment in the law on whaling at Faroer Islands and out of a sense of responsibility towards our crew and our guests, as well as for reasons of animal welfare,
AIDA Cruises has decided to cease approaching the Faeroe Islands until further notice.”.
Magni vísir, at her eru broytingarnar í grindalógini orsøk til at fólk ikki vilja koma hendan vegin.
– Vit hava tosa við hesi feløgini og tað er serliga fráboðarnar skyldan sum ørkymlar tey. Úttlendingar halda, at vit geva stórar bøtur ella fonglsusrevsing, um vit ikki boða frá. Tað er har løgfrøðingarnir hjá hesum útlendskum fyritøkunum siga at “trupulleikin” liggur. Tað er revsuhóttar vágin í lóggávuni, sum teir útlendsku veitarnir ikki kunnu átaka sær.
Hann vísir eisini á, at tey hava sett seg í samband við landsins mynduleikar um hetta. Men har verður tað bert sagt, at hava ferðafólk ikki hug at koma hendan vegin, so er tað teirra trupulleiki.
Magni er sera bersøgin í síni niðurstøðu:
– Hyggi eftir hesi lógini enn einaferð. Straffi tey hart, sum gera ónáðnir tá grind er, ja bannið tey úr Føroyum. Men man kann for hundan ikki fáa bót fyri ikki at fráboða…nei nei sjálvmál!, skrivar Magni Mouritsen at enda.


text:
Navn:
Laila Mikkelsen
Stutt lýsing um Lailu:
Laila Mikkelsen er uppvaksin í Klaksvík. Útbúgvin Designteknolog fra Teko, Herning. Bachelor í retail management fra Via University, Aarhus.
Er búsitandi í Aarhus við sjeikinum Claus og soninum Ádam inntil februar har tey flyta í egin hús í Hedensted. Starvast til dagligt hja Eimskip A/S í Aarhus.
Eg eiti Laila eri 28 ár, frá Klaksvík (vigtig detalja) búsitandi í Aarhus, eigi sonin Ádam 5ár og skal giftast vid Claus í Juni 2018.
Eg bleiv biðin um, at skriva ein blogg í forløbinum upp til brúdleypið hjá okkum, og má eg viðganga, at eg fyrst hugsaði, hvør er so býtt/ur at tíma at hoyra, hvat eg hugsi, havi at siga ella generelt lesa mína meining. MEN, eg plagi ikki at hava tunguna mítt í munninum sjálvt, um onkur ikki tímur at lurta, so hvat tá?
Vit kunnu øll vera einig í, at tað eru nógvir tankar, ið renna ígjøgnum høvdið á einum, tá ið man hevur sagt ja til eitt fríggjarí. Okkara forløb inntil víðari, hevur ikki bert verið ein dansur á rósum, men harafturmóti ein til tíðir buldrasligur dansur – har foreldur, familja, svigerfamilja (svigermor), vinir og kenningar hava øll havt sítt at sagt (men meir um tað til eina aðru ferð) og jamen, soleiðis er tað bara og nýta vit tað í upptaktini.
Eg síggji hetta forløb, sum tá eg var við barn. Øll fortelja um, hvussu deiligt og ljósareytt tad er, og SPECIELT, tá barnid er proppað út, alt er so eviga deiligt. Eingin tosar um forstoppilsi, yvirstór bind í fleiri vikur, og at man av og á hugsar, at nú láni eg teg líka út í nakrar dagar so eg kann sleppa at sova (Ella var tað bara eg?). Men í síðsta enda, tá man er komin yvir verkirnir og hevur vant seg til svøvnleysu næturnar, so er tað tað heila vert. So hví ikki skriva nakrar tankar niður og vóna at onkur kan læra, flenna at, vid, ella bara forvitnast. Kanska onkur dugir at síggja okkara hektiska og til tíðir merkværdiga gerðandisdag við brúðleypsplanlegging sum nakað ið gevur látur frá sær. Um tit so koma at flenna við ella eftir, má vera uppá okkara bekostning. Tey, ið kenna meg, vita, at eg onkuntíð eri eitt sindur for opin, so her kemur tad.
Les víðari niðanfyri lýsingina
Eg “møtti” komandi manninum dagin eftir eg var blivin 27. Ynkilig sum eg var, tók eg synd í mær sjálvari, sat við einum reyðvínsglasi og allerhelst við einari kenning. Einlig mamma, 27 ár, nýútbúgvin og uttan arbeiði og ongan kærleika í nærheitini. “Eg verið gomul genta, tað er eisini best, so sleppi eg fra f**k boys osv.” So kom ein vinmaðurin to the rescue. “Tú skalt á TINDER!” Mín fyrsti tanki var; “aaaah gud nei! ella kanska… men ok.. bara lúra”. Reyð um alt fjesi, gjørdi eg sum vinnmaðurin segði. Vinstra, vinstra, vinstra. Har var hann! Eitt swipe til høgru og nakrar dagar seinni ein date, sum bleiv til nakrar aftrat og so eina ferð til París har kærleikin fyrstu ferð fann fram, og síðani siti eg her og skrivi erindingar um okkum bædi næstan 2 ár seinni. Eitt hús ríkari, eina familju ríkari, og eitt brúdleyp um 9 mðr. #OhMaGad!Ja tað hevur gingið skjótt fyri seg, men onkuntíd satsar man og knappliga rakar man plett. Mega kliché, ha?
Jup, eg møtti manninum hjá mær á Tinder! #HaldaFyriEyguApuSmiley. At eg tori at skriva hetta… vit fara faktiskt at hava eitt Tinder brúdleyp, og fáa vit børn so verður tað eitt tinder barn/børn. #DearLord! Trúgv mær! Eg havi tonkt tankan, eg kundi eisini bakka út og gjørt sum onnur, finna ein í býnum, samkomuni, ígjøgnum familju, vinfólk ella hvussu fólk nú gera. Tað hevði pynta betri uppá “hvar-møttust-tit-frásagnir” Men hetta er okkara veruleiki. Og hann er sum oftast nokkso fittur hjá mær, hetta Tinder matchi.
Deil hesa grein


text:
Landsfundur Sambandsfloksins 2016
9. mars 2016
Sambandsflokkurin skipar fyri Landsfundi, leygardagin 12. mars 2016, kl. 08.30-15.30 - í Tórshavn, Hotel Hafnia, á Parnassinum.
Uppskot til viðgerðar á landsfundinum skulu verða skrivstovuni í hendi í seinasta lagi 2. mars 2016, og skulu sendast skrivliga til: samband@olivant.fo
Stroyming: Landsfundurin verður stroymaður frá kl. 10.00 til kl. 12.00 og síðan frá kl. 13.00 til kl. 15.30.
Sambandsflokkurin bjóðar eftir Landsfundin til ársveitslu, kl. 19.00 á Hotel Hafnia, sí nærri lýsing á heimasíðuni og Facebook. Freistin at tekna seg er fríggjadgain 26. februar.
SKRÁIN FYRI LANDSFUNDIN
Kl. 08.30 Morgunmatur og drekka
Kl. 09.00 Aðalfundur
Val av orðstýrara - formaður Landsfelagsins
1. Formaðurin bjóðar vælkomið og setir fundin
2. Floksskrivarin greiðir frá virki felagsins
3. Kassameistarin greiðir frá fíggjarligu støðuni grundað á grannskoðaða roknskapin 2013
4. Viðgerð av innkomnum uppskotum
5. Val av:
a. Formanni í Landsfelag Sambandsfloksins
b. Næstformanni í Landsfelag Sambandsfloksins
c. Grannskoðara og varagrannskoðara
6. Ymist
Framhald við hesi skrá …..
Kl. 10.00 Formansfrágreiðing, upplegg til politiskt orðaskifti
Kl. 10.30 Politiskt orðaskifti - viðmerkingar, spurningar, uppskot o.a.
Kl. 12:00 Matarsteðgur
Kl. 13:10 Framløga: Politiska ungdómsarbeiðið í Sambandsflokkinum, Árni G. Nielsen, formaður í US
Kl. 13.40 Framløga: Verkætlan: Politikkmenning í Sambandsflokkinum. Magni Laksáfoss, næstformaður og verkætlanarleiðari
Kl. 14.15 Steðgur
Kl. 14.30 Framløga: Vinnustrategi og vinnukarmar 2020. Bergur Poulsen, formaður í Føroya Arbeiðsgevarafelag
Kl. 15.00 Gestarøðari: Thomas Danielsen, fólkatingslimur, Venstre
Kl. 15.20 Formaðurin tekur samanum
Kl. 15.30 Fundurin lokin
Kl. 19.00 Ársveitsla
RN
Aftur


text:
Arbeiðir tú við bókhaldi í Dynamics NAV/365? Kundi tú hugsað tær at lært at gagnnýtt skipanina til fulnar og arbeitt smartari og meira effektivt við bókhaldi?Read More
Stýr hevur eina snilda ískoytisloysn til at avgreiða talgilda ferðaavrokning og aðrar kvittanir til bókhaldiðRead More
Stýr loysnin Easy Collection er vorðin góðkend av Microsoft og hevur fingið dygdarmerkið CfMD - Certified for Microsoft Dynamics.Read More
Arbeiðir tú við bókhaldi í Dynamics NAV (Navision)? Kundi tú hugsað tær at lært at gagnnýtt skipanina til fulnar og arbeitt smartari og meira effektivt við bókhaldi?Read More
Stýr er nú flutt í nýggj hølir enn tættari við býin og vinnulívið í KlaksvíkRead More
Easy Collection lættir munandi um fakturering og bóking av inngjøldum og lýkur krøvini um elektroniska fakturering til almennar stovnar og virkirRead More
Bogi er royndur telvari og app-mennari og nýggjasti leikarin á Stýr-liðinumRead More
Fá eina sunnari goymslu, hægri trygd fyri vøruútbering og størri virkisføri við nýggju ABC-loysnini frá StýrRead More
Spennandi og ókeypis tiltak um NAV 2018 og leiðslukunning. Hoyr um nýggju hentleikarnar við NAV 2018, Jet Reports og nýggju goymslustýringina frá STÝR.Read More
Stýr hevur ment eina spildurnýggja tráðleysa ískoytisloysn til NAV, sum fullfíggjar standard NAV goymslumodulið, soleiðis at starvsfólk kunnu taka sær av dagligum mannagongdum uttan at verða bundin at eini teldu.Read More
Tað legst alsamt til við nýggjum kundum og nýggjum uppgávum, so vit eru fegnir um at bjóða Tróndi Petursson vælkomnan á liðið.Read More
Stýr luttekur aftur hesa ferð á Atlantic Fair í Klaksvík 9. - 11. mai.Read More
Aftaná 10 ár á føroyska marknaðinum hevði Expert brúk fyri eini nýggjari heildarskipan at stýra støðugt vaksandi virkseminum og vøruúrvalinum.Read More
Føroyska KT fyritøkan Dynateam, sum seinastu seks árini hevur veitt framkomnar Microsoft fíggjarstýringsloysnir til fleiri av fremstu fyritøkum í Føroyum, skiftir nú navn til Stýr.Read More


text:
Vit leita eftir einum eldhugaðum og úrslitadrivnum avloysara.
Tú hevur viðkomandi útbúgving og royndir innan mentanararbeiði, tú hevur vitan um og áhuga í lista- og mentanarlívinum í Norðurlondum og eitt viðkomandi netverk. Tú ert ein starvsfelagið, sum er opin og kann arbeiða sjálvstøðugt eins væl og í samstarvi og samráð við onnur – bæði innanhýsis í Norðurlandahúsinum og uttanhýsis við samstarvspartnarar.
Tað er ein fyrimunur at hava vitan um almenna umsiting og royndir í at starvast á stovni, sum er tengdur at einari politiskari skipan. Tú mást duga skandinaviskt mál væl, og tað er ein fyrimunur, um tú dugir føroyskt í skrift og talu. Norðurlandahúsið brúkar Office 365, og tú skalt vera von/vanur við at arbeiða við heimasíðu og sosialum miðlum.
Starvið kann setast antin sum fulltíðar- ella parttíðarstarv millum 50 og 100%.
Høvuðsuppgávur:
• Arbeiði við áskoðaramenning
• Skipa fyri mentanartiltøkum við og fyri børnum og ungum
• Vera við til at at leggja skránna fyri húsið
• Vera verkætlanarleiðari á størri og minni føroyskum og norðurlendskum verkætlanum – frá hugskoti til fíggjarætlan og útinnan.
• Umboða Norðurlandahúsið í ymsum mentanarsamstørvum
• Miðla upplýsingar um viðkomandi norðurlendskar og føroyskar mentanarverkætlanir
Arbeiðstíð:
Arbeiðstíðin er skiftandi og roknast skal við kvølds- og vikuskiftisarbeiði eftir tørvi.
Lønar- og setanartreytir:
Løn og setan er sambært avtalu millum Fíggjarmálaráðið, Starvsmannafelagið og Norðurlendska Ráðharraráðið. Vit stremba eftir einum jøvnum kynsbýti. Starvið er avloysarastarv og er tíðaravmarkað í 1 ár.
Umsóknarfreistin er 22. juli 2019. Umsóknin skal sendast talgilt á www.norden.org . Trýs her fyri at koma til umsóknarsíðuna.
Vit ynskja at tú kanst byrja 1. september 2019 ella eftir avtalu.
Umsóknin skal fevna um skriv, sum lýsir viðkomandi royndir og kunnleika og títt ynski um at arbeiða í Norðurlandahúsinum í Føroyum umframt títt CV. Umsóknin kann skrivast á skandinaviskum ella føroyskum.
Spurningar kunnu stílast til stjóran Gunn Hernes á gunn(at)nlh.fo ella umvegis móttøkuna á 351 351
Um Norðurlandahúsið í Føroyum (NLH)
Norðurlandahúsið er ein stovnur undir Norðurlendska Ráðharraráðnum og Føroya Landsstýri. Norðurlendska Ráðharraráðið er samstarvsstovnurin hjá norðurlendsku stjórnunum. Endamálið hjá Norðurlandahúsinum er at vísa fram Norðurlendska mentan í Føroyum, føroyska mentan í hinum norðurlondunum og at stuðla føroyskari list og mentan. Vit hava uml 400 tiltøk og yvir 100.000 vitjandi um árið. 15 fólk starvast í Norðurlandahúsinum. Les meira á nlh.fo


text:
22.09.2015 - Av: fp
Maud vann skrellispannina og wc-bustina
Á fólkafundinum, ið varð hildin í høllini á Nabb um vikuskifti, kundu tey vitjandi á básinum hjá Javna vera við í lutakasti um ymiskar vinningar. Høvuðsvinningurin var ein flott VIPP skrellispann og tilhoyrandi WC-bust frá NEMA. Trekt var leygarkvøldið, og heppni vinnarin av høvuðsvinninginum bleiv Maud Vang Hansen. Vit ynskja Maud hjartaliga tillukku við vinninginum.
Nú kann tað kanska tykjast løgið, at høvuðsvinningurin var ein skrellispann og ein wc-bust, men tað er ikki av tilvild. Javni vildi við hesum varpa ljós á tey vánaligu bústaðarviðurskiftini, ið nógv fólk við menningartarni liva undir. Tey flestu sambýlir eru í vanligum sethúsum, har bert sovikamarið er privat øki - restin av húsinum er felags, og skal deilast við fleiri onnur. Hetta meta vit ikki er tíðarhóskandi.
Leygardagin hevði Javni eitt 'event' á fólkafundinum við yvirskriftini 'Smátt er gott - við regluni um lítla bólk lýsa vit fyrimunir við smærri bústaðareindum'. Reglan um lítla bólk (den lille gruppens principp) vísir á fleiri viðurskifti ið tala fyri, at bústaðareindir ikki skulu vera størri enn til 4-5 fólk. Verða eindirnar størri gongur tað útyvir trivnaðin hjá bæði búfólki og starvsfólki. Ein av høvuðsorsøkunum er, at tað rætt og slætt verða ov nógv ymisk fólk at fyrihalda seg til.
Hjá Javna gleðast vit tó um, at gongd endiliga er komin í bygging av vardum bústaðum í Føroyum. Tørvurin er ovurstórur, ikki minst í Suðurstreymoy, har útvið 100 fólkum tørva bústað. Allur bati bøtur, men vit halda at tað er óheppi, at ætlanirnar hjá tí almenna leggur upp til at byggja stórar bústaðareindir. Til dømis eru 12 bústaðir í nýggja sambýlinum, ið eftir ætlan verður tikið í nýtslu í Klaksvík seinni í ár.
Tú kanst lesa meira um 'regluna um lítla bólk' við at fara inn á leinkjuna niðanfyri.


text:
Hvat kostar tað at ringja við eini heimatelefon?
Innlendis í Føroyum:
Prísir til útlandið:
Stóra haldið loyvir tær at ringja til fastnettelefonir í bólki 1 fyri kr. 0,-.
Bólkur 1
Andorra, Belgia, Bosnia, Bretland, Bulgaria, Danmark, Estland, Eysturríki, Finnland, Frakland, Franska Gujana, Gibraltar, Grikkaland, Írland, Ísland, Italia, Kekkia, Kroatia, Kýpros, Lettland, Liktenstein, Litava, Luksenborg, Makedónia, Malta, Mayotte, Monako, Niðurlond, Noreg, Pólland, Portugal, Reunion, Rumenia, San Marino, Serbia, Slovakia, Slovenia, Spania, Sveis, Svøríki, Týskland, Ungarn
Bólkur 2
Australia, Hong Kong, Japan, Kanada, Montenegro, Nýsæland, Singapor, USA
Bólkur 3
Georgia, Gibraltar, Ísrael, Kýpros, Marokko, Moldova, Rumenia, Russland, Turkaland
Bólkur 4
Algeria, Armenia, Aserbadsjan, Brasilia, Costa Rica, El Salvador, Filipsoyggjar, Grønland, Hvítarusland, Indonesia, Kirgisia, Meksiko, Peru, Sri Lanka, Suðurafrika, Tadsjikistan, Tansania, Teiland, Tunis, Turkmenistan, Ukreina
Bólkur 5
Onnur lond


text:
Uttanríkispolitiska heimildarlógin
Løgtingslóg nr. 80 frá 14. mai 2005 um altjóðarættarligu sáttmálar Føroya landsstýris at gera
Lóg um altjóðarættarligu sáttmálar Føroya landsstýris at gera
Samsvarandi samtykt Løgtingsins staðfestir og kunnger løgmaður hesa lóg:
Henda lóg hevur støði í sáttmála millum Føroya landsstýri og Danmarkar stjórn sum javnsettar partar.
§ 1. Føroya landsstýri kann samráðast við fremmand ríki og millumtjóðafelagsskapir og gera altjóðarættarligar sáttmálar við tey, heruppií fyrisitingarligar sáttmálar, ið til fulnar viðvíkja yvirtiknum málsøkjum.
Stk. 2. Stk. 1 er ikki virkið, tá ið samráðst verður, og altjóðarættarligir sáttmálar verða gjørdir, ið viðvíkja bæði Føroyum og Grønlandi. Føroya landsstýri og Grønlands landsstýri kunnu tó samtykkja at virka í felag viðvíkjandi altjóðarættarligum sáttmálum samsvarandi ásetingunum í hesi lóg.
Stk. 3. Altjóðarættarligir sáttmálar, ið eru gjørdir sambært stk. 1 og 2, 2. pkt., kunnu verða sagdir úr gildi sambært somu ásetingum.
Stk. 4. Ásetingarnar í stk. 1-3 fevna ikki um altjóðarættarligar sáttmálar, ið víkja at verju- og trygdarpolitikki, ei heldur um altjóðarættarligar sáttmálar, sum skulu galda fyri Danmark, ella sum samráðst verður um í millumtjóðafelagsskapi, har sum Danmarkar kongsríki er limur.
Stk. 5. Ásetingarnar í stk. 1-3 avmarka ikki stjórnarskipanarliga ábyrgd og heimildir hjá donskum myndugleikum viðvíkjandi tí at samráðast, gera og siga úr gildi altjóðarættarligar sáttmálar, heruppií sáttmálar, ið stk. 1-3 fevna um.
§ 2. Føroya landsstýri ger altjóðarættarligar sáttmálar sambært § 1, stk. 1 ríkisins vegna undir heitinum Danmarkar kongsríki Føroyum viðvíkjandi. Føroya landsstýri og Grønlands landsstýri gera altjóðarættarligar sáttmálar sambært § 1, stk. 2, 2. pkt. í felag undir heitinum Danmarkar kongsríki Føroyum og Grønlandi viðvíkjandi. Onnur tílík heiti kunnu verða ásett sambært stk. 2, 2. pkt. um neyðugt.
Stk. 2. Henda lóg treytar tætt samstarv millum Føroya landsstýri og Danmarkar stjórn til tess, at heildaráhugamál Danmarkar kongsríkis verða ikki sett til viks, og at Danmarkar stjórn verður kunnað um ætlaðar samráðingar, áðrenn farið verður undir tær, eins og samráðingargongdina, áðrenn altjóðarættarligir sáttmálar verða gjørdir ella sagdir úr gildi. Danmarkar stjórn ásetur eftir samráðingar við Føroya landsstýri nærri karmar um samstarvið.
§ 3. Tá ið sendimenn Føroya landsstýris verða settir á uttanríkissendistovum Danmarkar kongsríkis at røkja áhugamál Føroya, ið til fulnar viðvíkja yvirtiknum málsøkjum, er § 8, stk. 2 í lóg um Føroya heimastýri samsvarandi virkin.
§ 4. Eftir áheitan frá Føroya landsstýri kann Danmarkar stjórn samtykkja at lata inn umsókn um limaskap Føroya, ella stuðla slíkari, í millumtjóðafelagsskapum, ið loyva øðrum eindum enn ríkjum og felagsskapum av ríkjum limaskap í egnum navni, tá ið tað er sambæriligt við stjórnarskipanarligu støðu Føroya.
§ 5. Lógin fær gildi 29. juli 2005.
Tórshavn, 14. mai 2005
Jóannes Eidesgaard (sign.)
løgmaður
Lm. nr. 95/2004


text:
Februar
Februar er 2. mánaði í árinum eftur tí gregorianska kalendaranum og er einasti mánaði, sum hevur 28 dagar (29 tá leypár er).
Hendingar í februar[rætta | rætta wikitekst]
- 1. februar í 1902 – fótbinding verður bannað í Kina; í 1908 – Carlos kongur og Luis prinsur í Portugal verða myrdir; í 1929 – Popey (Skipper Skræk) er at síggja fyri fyrstu ferð; í 1946 – Norðmaðurin Trygve Lie verður valdur til aðalskrivara í ST; í 1965 – Martin Luther King verður handtikin eftir borgararættindagonguna í Alabama; í 1992 – friðaravtalan, sum ST fekk í lag, byrjar í El Salvador
- 2. februar í 1913 – Grand Central Station, heimsins størsta tokstøð, letur upp í New York; í 1915 – Týskland byrjar kavbátablokadu móti bretsku oyggjunum; í 1972 – Vetrar Olympiadan í Tokyo í Japan byrjar; í 1989 – Suðurafrikanski forsetin Botha fer frá; eftirmaður hansara verður F.W. de Klerk; í 1990 – F.W. de Klerk hevjar bannið móti ANC, sum hevur vart í 20 ár
- 3. februar í 1911 – Ulrich Salchow verður fyri tíggjundu ferð heimsmeistari í listskoyting; í 1917 – USA kvettir diplomatiska sambandið við Týskland; í 1958 – fíggjarliga Benelux samgongan verður stovnsett; í 1966 – Sovjettiskt rúmdarfar ger eina bleyta lending á Mánanum; í 1969 – Yassir Arafat verður valdur leiðari í palestinska frælsisfelagsskapinum PLO; í 1981 – Gro Harlem Brundtland verður fyrsti kvinnuligi forsætismálaráðharri í Noregi; í 1989 – eitt hernaðarkvett støðgar einaræðinum hjá Alfredo Stroessner í Portugal; Stroessner sat við valdið í 35 ár
- 4. februar til 11. februar í 1945 - Jaltaráðstevnan byrjar: Her kjakast Roosevelt, Stalin og Churchill um týsku yvirgevingina; í 1946 - Juan Perón verður valdur til forseta í Argentina; í 1976 - Vetrar Olympiada í Innsbruck í Eysturríki byrjar; í 1999 - Russar royna at skapa ein eftirgjørdan mána;
- 5. februar í 1922 - Fyrsta útgávan av Reader's Digest (Det Bedste) kemur út í USA; í 1931 - Bretski rasarakoyrarin Malcolm Campbell setur á Daytons nýtt heimsmet í at koyra skjótt á landi, ferðin hjá honum er 394 km/h; í 1987 - Iran fremur eitt rakettálop móti Bagdad í Irak; í 1994 - Serbiskar mortaragranatir raka eitt marknaðarpláss í Sarajevo, sum er fult av fólki;
- 6. februar - Samiskur flaggdagur; í 1919 - Bolsjevikkar taka Kiev í Ukraina; í 1952 - Enski kongurin George VI doyr, og Elisabeth II drotning tekur við; í 1957 - Gullstrondin fær fullveldi undir navninum Gana; í 1958 - Flogfarið við ensku Manchester United umborð dettur niður, fleiri kendir leikarar lata lív; í 1968 - 10. Vetrar Olympiadan byrjar í Grenoble í Fraklandi;
- 7. februar í 1971 - Sveitsiskar kvinnur fáa atkvøðurætt; í 1986 - Forsetin á Haiti, Jean-Claude Duvalier, flýggjar til Fraklands; í 1999 - Hussein kongur av Jordan doyr 64 ára gamal;
- 8. februar í 1904 - Russiskt-Japanska kríggið brestir á; í 1974 - Tríggir amerikanskir astronautar venda aftur til Jarðar eftir at hava verið 84 døgn umborð á rúmdarstøðini Skylab; í 1985 - ANC-leiðarin Nelson Mandela sýtur fyri at sleppa leysur við teirri treyt at skula siga frá sær rættin at brúka vald; í 1992 - Vetrar Olympiada í Albertville í Fraklandi byrja;
- 9. februar í 1900 - Dwight Davis setur á stovn tenniskappingina Davis Cup; í 1927 - Eftir harðar bardagar verður kollveltingin í Portugal niðurbard; í 1969 - Amerianska Boeing 747, heimsins størsta rutuflogfar, fer sína jómfrúferð; í 1984 - Sovjettiski leiðarin Andropov doyr. Eftirmaður hansara er Chernenko; í 1986 - Halastjørnan Haley kemur nærri sólini enn nakrantíð áður;
- 10. februar í 1906 - Skipið HMS Dreadnought verður sjósett; í 1910 - Fyrsti kvinnuligi piloturin flýgur solo; í 1923 - Týskarin Wilhelm Röntgen, ið uppdagaði røntgenstrálur, doyr 77 ára gamal; í 1953 - Felagsmarknaður fyri kol og stál verður settur í verk millum fýra evropeisk lond;
- 11. februar í 1928 - Í St. Moritz í Sveis byrjar 2. Vetrar Olympiadan; í 1929 - Í Italia undirskriva Mussolini og pávin ein sáttmála, ið tryggjar fullveldið hjá Vatikaninum; í 1948 - Sovjettiski filmsleikstjórin Sergej Eisenstein doyr; í 1984 - Irak bumbar ikki-hernaðarlig mál í Iran;
- 12. februar í 1924 - Amerikanski pianisturin George Gershwin spælir fyri fyrstu ferð alment stykkið Rhapsody in Blue; í 1929 - Trotskij flýggjar til Turkalands; í 1947 - Franski sniðgevin Christian Dior kemur við sýningini, hann kallar "Nýtt Look"
- 13. februar og 14. februar í 1945 - Teir sameindu bumba Dresden í Týsklandi; í 1980 - Vetrar Olympiadan í Lake Placid í New York, USA byrja; í 1988 - Vetrar Olympiadan í Calgary í Kanada byrjar;
- 14. februar í 1919 - Fólkasamgongan verður stovnað; Bolsjevikkar gera innrás í Estlandi; í 1952 - Vetrar Olympiada byrjar í Oslo í Noregi; í 1966 - Avstralia innførir decimalsskipanina; í 1989 - Ayatollah Khomeini sendir út eina fatwa móti høvundinum Salman Rushdie;
- 15. februar í 1942 - Japan hertekur Singapor; í 1971 - Stóra Bretland og Norðurírland innføra desimalskipanina í pengaverki sínum; í 1989 - Seinastu sovjettisku herdeildirnar fara úr Afghanistan. 10 ár var sovjettiski herurin í landinum; í 1999 - Turkiskar serdeildir handtaka í Nairobi leiðaran í kurdiska arbeiðaraflokkinum, Abdullah Ocalan;
- 17. februar í 1958 - CND verður stovnað í London við sloganinum "Ban the Bomb"; í 1996 - Rúmdarfarið NEAR verður sent upp;
- 18. februar í 1930 - Amerikanski astronomurin Clyde Tombaugh finnur gongustjørnuna Pluto; í 1960 - Áttanda Vetrar Olympiadan byrjar í Squaw Valley í Kalifornia; í 1977 - Deildir hjá Idi Amin myrða ugandiska erkabiskuppin;
- 19. februar í 1915 - Bretsk skip skjóta eftir turkiskum skansum, ið verja Dardanellurnar;
- 20. februar í 1919 - Afghanski emirurin verður myrdur; í 1920 - Amerikansi polarfararin Robert Peary doyr 63 ára gamal; í 1948 - Kommunistarnir taka valdið í Kekkoslovakia; í 1962 - Astronauturin John Glenn gjøgnumførir við 3 ferðum um jørðina fyrstu amerikonsku rúmdarflúgvingina; í 1971 - Idi Amin tekur valdið í Uganda;
- 21. februar í 1916 - Bardagin við Verdun byrjar við einum týskum álopi og heldur fram til tann 18. december; í 1965 - Malcom X, svartur leiðari í USA, verður myrdur í New York; í 1972 - Amerikanski forsetin Richard Nixon byrar vitjan sína í Kina; í 1990 - Namibia í Afrika gerst eitt fullveldisríki;
- 22. februar í 1991 - Irakiskar deildir seta eld á oljubrunnarnar í Kuveit, tá ið tær taka seg úr landinum;
- 23. februar í 1913 - Frákoyrdi forsetin í Meksiko verður skotin; í 1981 - Sivilgardan herjar á spanska tingið - Cortes - eftir eina miseydnaða kvettroynd; í 1994 - Vápnahvíld millum Serbia og Kroatia í Bosnia; í 1999 - Stóra Bretland beinir fyri allari sínari goymslu av minum ætlaðum herfólki til gongu;
- 24. februar í 1903 - Bretskar hernaðardeildir søkja at "øra mullah'inum"; í 1986 - Marcos flýggjar úr Filipinunum, og Corazon Aquino verður tikin í eið sum forseti landsins; í 1987 - Tower-nevndin leggur fram sína frágreiðing um Iran-contra-gøluna; í 1991 - Herdeildirnar undir amerikanskari leiðslu fara undir landátakið móti irakiska herinum;
- 25. februar í 1990 - Violetta Chamorro, sum fær stuðul úr USA, vinnur valið í Nikaragua;
- 26. februar í 1936 - Volkswagen letur upp sína fyrstu verksmiðju í Týsklandi; í 1993 - Bumbuspreinging í World Trade Center í New York City;
- 27. februar í 1900 – enski Labour-flokkurin verður stovnaður; í 1933 - Týska tingið - Ríkisdagurin - brennir í grund; í 1935 - Shirley Temple er higartil yngsti persónurin, sum vinnur ein Oskar; í 1976 - Polisario Front lýsir Vestursahara sjálvstøðugt at vera; í 1997 – bretskir ílegugranskarar hava klonað ein seyð
- 28. februar í 1986 – svenski forsætismálaráðharrin Olof Palme verður myrdur; í 1991 - Flógvakríggið endar
- 29. februar í 1956 – sovjettiski leiðarin Nikita Khrusjtjov forkastar politikkin hjá Stalin


text:
Missión og visión
Missión (Høvuðsuppgáva)
Býarbókasavnið fremur upplýsing, lærdóm og mentanarligt virksemi í Tórshavnar kommunu og í Føroyum annars.
Visión (framtíðarmynd)
Býarbókasavnið skal tryggja øllum borgarum í kommununi og borgarum aðrastaðni frá góða og sjónliga atgongd til upplýsing, lærdóm og mentanartilboð, sum gevur hvørjum borgara sær, uttan mun til aldur, kyn ella samfelagsliga støðu annars, møguleika fyri fordjúpilsi og menning av egnum evnum og førleikum.
Til at røkka endamálinum, skal Býarbókasavnið hava til taks bøkur, tíðarrit, ljóðbøkur og annað hóskandi tilfar, sum verður lænt út uttan viðurgjald, og sum umboðar dygd, fjølbroytni og er aktuelt. Eisini skal Býarbókasavnið bjóða umstøður, umhvørvi og kunning, sum vekir forvitni og áhuga fyri luttøku í samfelag og mentanarlívi.
Sum arbeiðspláss skal Býarbókasavnið vera eitt stað, har starvsfólkini sleppa at royna seg yrkisliga og persónliga, og har tey verða vird og sædd bæði sum menniskju og sum fakfólk.


text:
Leygardagin 11. mars fer FMA fyri fjórðu ferð av bakkastokki í Norðurlandahúsinum. Og heldur ikki í ár fer tað at ganga stillisliga fyri seg, tá bestu avrikini innan føroyskan tónleik skulu heiðrast. At velja tey tilnevndnu er eitt stórt arbeiði og tað hevur Koda tosað við ein av nevndarlimunum, Knút Háberg Eysturstein um.
Søgan um FMA
"Søgan um hvussu FMA byrjaði er, at Kringvarpið, Miðlahúsið og Norðurlandahúsið saman við umboðum frá føroyska tónleikalívinum tóku stig til tiltakið “Føroysku tónlistavirðislønirnar - Faroese Music Awards” ella FMA. Endamálið var at varpa ljós á og heiðra tey bestu avrikini í føroyskum tónleiki í tí farna árinum. Fyrireikararnir mettu at tað var neyðugt við einum afturvendandi, árligum tiltaki, ið fagnar føroyska tónleikinum og gevur føroysku tónleikarunum ta virðing, teir hava uppiborið. Miðað var ímóti at hava eitt stórt og breitt fevnandi tiltak, har føroyskur tónleikur og føroyskir tónleikarar innan allar stílar vóru miðdepilin. Úrslitið var FMA, sum varð hildið fyrstu ferð í 2014", greiður Knút Háberg Eysturstein frá.
Nýggj átøk í 2017
"Ein týðandi munur í ár er, at showcase parturin av tiltakinum er mentur munandi. Til dømis eru fólk frá tónleikavinnuni og tíðindafólk frá útlandinum bjóðaði til tiltakið. Tey vera í Føroyum í nakrar dagar, so tey fáa eitt innlit í føroyskan tónleik og mentanarlív. Showcase parturin er nakað, ið hevur verið ætlað frá byrjan av, og tað er eisini nakað, ið tónleikararnir hava ynskt ment. Tí eru vit sera glað um at kunna víðka um hendan partin av tiltakinum’, sigur Knút Háberg Eysturstein og heldur fram: ‘Umframt høvuðstiltakið í Norðurlandahúsinum vera eisini konsertir dagarnar frammanundan í Sirkus og í Reinsarínum. Fríggjakvøldið verður ein Pre-FMA showcase konsert í Reinsarínum og í vikuni upp til FMA er eisini “Spæl Føroyskt Vika” í útvarpinum, so tá saman um kemur, fær FMA ein heilt serligan dám".
"Tann størsta formliga broytingin er annars, at virðislønir verða býttar í tveimum flokkum í ár (opin flokkur og popp/rokk) heldur enn í trimum flokkum sum undanfarnu árini. Og harumframt hava vit eisini valt at minka talið av framførslum frá 13 til 10. At har vera færri virðislønir og færri framførslur fer vónandi at skapa eina meira fokuseraða uppliving bæði fyri tey sum framføra, tey tilnevndu og fyri áskoðararnar. Har vera fleiri góðar framførslur við føroyskum artistum, sum umboða føroyska tónleikalívið í breiðum høpi, og so tað ræður eisini um at geva sær stundir at njóta dámin tá føroyski tónleikurin verður fagnaður", nevnir Knút Háberg Eysturstein.
Stóran týdning fyri føroysku tónaskøldini og sangskrivarar
Knút Háberg Eysturstein ivast ikki í at týdningurin av FMA er vaksandi fyri tónaskøldini og sangskrivararnar: "Tað vekir ans bæði í innlandi og útlandi at vinna ein FMA, og tað kann skapa umtalu. Tí er tað týðandi fyri okkum at skipa fyri einum tiltaki, ið bæði vendir sær til heimligu fjøldina, og sum gevur gestunum frá útlendsku tónleikavinnuni eitt gott innlit í føroyskan tónleik".
Arbeiðið í nevndini
At velja tey tilnevndu krevur nógv fyrireikandi arbeiði, sigur Knút Háberg Eysturstein: "Tá árið fer at halla, verður farið í holt við at savna inn upplýsingar um allar útgávur, bæði í fullari longd og stakløg, konsertir v.m., ið hevur verið í árinum, tvs. 2016 í hesum førinum. Nevndin fundast regluliga, har innsavning, flokking, praktisk viðurskifti og mangt annað verður umrøtt og samtykt líðandi. Tá alt viðkomandi tilfar er innsavnað, verður gjørt av hvussu alt skal flokkast. Í ár eru flokkarnir “popp/rokk” og “opin bólkur”. Flokkarnir hava hvør sína sjálvstøðugu dómaranevnd, sum atkvøður um hvør skal tilnevnast og hvør skal heiðrast. Haraftrat eru eisini nakrar virðislønir, har FMA-nevndin stendur fyri tilnevning og avger hvør vinnur. Føroyar eru eitt lítið land, og tí verður nógv gjørt í fyrireikandi arbeiðinum fyri at fyribyrgja ógegni".
‘Eg varð valdur í nevndina sum umboð fyri tónleikalívið á aðalfundinum í septembur 2016. Hinir limirnir í nevndini eru Sunleif Rasmussen (tónaskald, eisini umboð fyri tónleikalívið), Eyðfinn Jensen (tónleikasamskipari, Kringvarp Føroya), Barbara Holm (tíðindafólk, Miðlahúsið), Fróði Vestergaard (verkætlanarleiðari, Norðurlandahúsið) og Jógvan Andrias Joensen (tiltakslimur, leiðari av spælistaði). Síðan 2014 hevur Rólant Waag Dam (Kringvarp Føroya) verið settur sum FMA-samskipari’, sigur Knút Háberg Eysturstein sum at enda leggur aftrat, at FMA aftur í ár verður sent beinleiðis bæði í útvarpi og sjónvarpi og stroymað beinleiðis á kvf.fo.
Um Knút Háberg Eysturstein
Knút Háberg Eysturstein er tónleikari, undirvísari, DJ, høvundur og tónleikagranskari (cand. mag. í tónleikafrøði frá Københavns Universitet). Knút hevur spælt við nógvum bólkum og artistum seinastu 15 árini og hevur síðan 2004 verið við á uml. 14 útgávum, fyrst og fremst sum ljómborðsleikari men eisini sum guitarleikari og sangskrivari. Haraftrat hevur hann eisini útgivið trý soloalbum: Havsglóð (2004), The Desert Holds A Flower (2009) og On High (2013), allar útgivnar gjøgnum Tutl. Hvat viðvíkur meira aktuellum verkætlanum, er Knút ljómborðsleikari í bólkinum hjá Konni Kass, sum kom við fyrstu útgávuni Haphe (Tutl) í novembur 2016. Tey hava herfyri verið á konsertferð í Danmark og Týsklandi. Bólkurin skal spæla á festivalum bæði her heima og í útlandinum í summar og í heyst í ár. Knút er sjálvur tilnevndur til seks ymiskar virðislønir í FMA í ár. Harumframt er Knút eisini guitarleikari í black metal/doom bólkinum Svartmálm, sum vann Wacken Metal Battle Føroyar síðsta ár. Teir hava júst innspælt fyrstu útgávuna í Studio Bloch. Bæði Svartmálm og Konni Kass skulu spæla á Spot Festivalinum. Fjórða soloútgávan hjá Knúti er eisini so líðandi við at taka skap.
Tey tilnevndu til ársins FMA kunnu síggjast her


text:
- 17 januar 2014
Í apríl mánaði í 2010 og 2012 varð skipað fyri bygdarveitslu við Gjógv. Vit, sum stóðu fyri fyrireikingunum, settu okkum fyri, at skipað varð bert fyri veitslunum, um í minsta lagi 100 fólk teknaðu seg. Bygdin er sum kunnugt fáment, og tí var tað við stórum spenningi, at vit fóru undir fyrireikingarnar – serliga um undirtøkan mundi fara at verða so mikið stór, at tiltakið gjørdist veruleiki. Men bygdarfólkið, og fólk við tilknýti til bygdina, tók so væl undir við veitslunum, at tá vit sessaðust við veitsluborð, var fullsett, og umleið 150 fólk hava verið til hesar báðar seinastu veitslurnar.
Góða undirtøkan og serstakliga hugnaligu veitslurnar og hartil fleiri áheitanir um at skipa fyri enn einari veitslu hava nú ført til, at vit hava ætlanir um at skipa fyri veitslu hin 22. mars í ár.
Vit hava valt at fáa veitsluboðini út tíðliga, soleiðis at tit bygdarfólk, tit sum vanliga vitja bygdina nú, fyri ikki at gloyma tykkum, sum áður vitjaðu bygdina hvørja summarfrítíð og aðrar frítíðir við, kunnu skriva tykkum hesa dagfesting aftan fyri oyrað og hava kvøldið tøkt, so tit enn einaferð kunnu hittast aftur til eitt hugnaligt kvøld og eina lívliga nátt norðuri við Gjógv.
Tá veitslan, sum var hildin seinast varð fyriskipað, var hetta fyrsta høvi hjá teimum flestu, sum nú búgva á Fornagarði, at koma á bygdarveitslu við Gjógv, og vónandi síggjast vit aftur við veitsluborð hesaferð. Síðan seinast eru enn fleiri hús bygd heimi í Mýruni, og tit, sum eru løgst aftrat síðan seinast, fáa eina serliga innbjóðing, og gleða vit okkum til at síggja tykkum á veitsluni saman við restini av bygdarfólkinum.
Vit, sum nú fyrireika veitsluna, vóna, at undirtøkan verður nóg stór, so veitslan gerst veruleiki. Kostnaðurin er eins og seinast kr 450,- fyri vaksin og kr 150 fyri børn 14 ár og yngri. Eins og seinast er fyritreytin fyri at veitslan verður hildin, at í minsta lagi 130 fólk tekna seg.
Kunnað verður um veitsluna her á heimasíðuni og á facebook. Hóast alt ikki er klárt enn, kunnu tey, sum ynskja tað, tekna seg hjá einum av fyrireikarunum. Best er, um tit tekna tykkum við at senda ein teldupost. Men tit kunnu eisini senda sms ella ringja til okkara. Ymisk neyvari kunning kemur seinni og verður kunnað, eins og greitt er frá omanfyri.
Vit, sum fyrireika veitsluna, fara ein av fyrstu døgunum at royna at seta okkum í samband við fólk, sum á einhvønn hátt hava samband við bygdina. Hinvegin vita vit, at vit hava ongan møguleika at fáa boð út til øll, so tit, sum fáa boðini, vera vinaliga biðin um at kunna onnur í familjuni og kenningar, sum hava tilknýti til bygdina.
Vegna veitslunevndina
Símun Joensen, fartelefon 222258, teldubústaður: Denne email adresse bliver beskyttet mod spambots. Du skal have JavaScript aktiveret for at vise den.
Hergerð Heldarskarð, fartelefon 517061, teldubústaður: Denne email adresse bliver beskyttet mod spambots. Du skal have JavaScript aktiveret for at vise den.
Katrin Gullbein, fartelefon 274537, teldubústaður: Denne email adresse bliver beskyttet mod spambots. Du skal have JavaScript aktiveret for at vise den.
Oda Mørkøre, fartelefon 292539, teldubústaður: Denne email adresse bliver beskyttet mod spambots. Du skal have JavaScript aktiveret for at vise den.
Umframt at boða frá umvegis telefon ella teldupost kann sjálvsagt eisini boðast frá umvegis facebook - við at senda boð til onkran av okkum í veitslunevndini.


text:
FILMUR MØTIR NÆMINGUNUM, HAR TEIR ERU
“Tað er einki í námsætlanini, ið eggjar mær til at setafilmá dagsskránna fyri undirvísingina, tí har verður filmurnevndur við einum orði. Men eg havi valt at brúka film í undirvísingini, tí har møti eg næmingunum í einum universi, teir ferðast nógv í, og eg kann geva teimum nøkur amboð, soleiðis at teir gerast meira tilvitaðir hyggjarar,” sigur okkara Oddfríður í samrøðu við Skúlablaðið
Oddfríður undirvísir í 8. og 9. flokki í føroyskum, donskum, søgu og kristni, og er ein av flokslærarunum í 9. ð. Hann heldur, at undirvísingin í filmi fyrst og fremst er sprottin úr egnum huga og hugburði um, at allir næmingar í 8. og 9. flokki í framhaldsdeildini eiga at fara ígjøgnum fimm tættir, sum eru myndlist, fjølmiðlar, filmslist, stuttsøgur, skaldsøgur og yrkingar. Ein temasíða er um film á snar.fo. Oddfríði dámar síðuna, hóast hon er best egnað til filmsgreining heldur enn filmsframleiðslu. Hann hevur tí leitað sær kunning á øðrum heimasíðum, m.a. á filmslinjen.dk, har næmingarnir m.a. kunnu lesa um, hvussu ein ger film.
Fyri at geva eina heildarfatan av filmslist og fyri at tillaga tilfarið til sínar næmingar hevur Oddfríður sjálvur framleitt ein lítlan bókling, sum næmingarnir so brúka frá byrjan til enda. Í bóklinginum fær næmingurin innlit í ymisku sløgini av filmi; í frásagnarfrymlinum verður nortið við persónslýsingar, tíð og umhvørvi, teknikk, eftirviðgerð og boðskap. Eisini eru 5 uppgávur, sum næmingarnir skulu gera í bólkum.
Næmingarnir duga væl, teir hyggja nógv at filmi og eru vanir at ferðast í einum sjónarheimi alla tíðina. Teir hava eisini bæði hug og áræði at kasta seg út í hesar filmsuppgávurnar. Teir duga væl at avlesa huglag og at seta í frásjón, men teir vita ikki, hví teir duga, og tað er so ein av uppgávunum hjá læraranum at geva teimum nøkur amboð og gera teir tilvitaðar um egin evni heldur fyri Oddfríður við Skúlablaðið.
Øll greinin er at lesa HER.
Kelda: skulabladid.fo


text:
Tørvur á einari miljón oljuarbeiðarum í USA
Ein nýggj frágreiðing frá IHS Global Insight - Americas New Energy Future - vísir, at tann skjótt vaksandi olju- og gassídnaðurin í USA tørvar upp ímóti einari miljón fleiri starvsfólk innan ár 2020. Fram til 2025 verður brúk fyri 800.000 aftrat.
”Tað gongur betri og betri búskaparliga í USA. Avleiðingarnar av vøkstrinum í virðisketuni eru hægri inntøkur, minkandi arbeiðsloysi og meiri handil. Samstundis veksur kappingarorkan hjá USA í stórum”, stendur í frágreiðingini.
”Vøksturin í olju- og gassídnaðinum sæst eisini aftur í bruttotjóðarúrtøkuni hjá USA, har ískoytið frá hesi vinnuni fer at vaksa úr 284 miljardir dollarum í 2012 til 533 miljardir dollarar í 2025. Inntøkurnar hjá samveldisríkinum fara í meðal at liggja um 115 miljardir dollarar um árið”, stendur víðari í frágreiðingini.
Myndin er úr amerikanska oljubýnum Houston í Texas.
Kelda: IHS


text:
Lagt er upp til ein spennandi dag í høllini á Giljanesi í morgin (fríggjadagin).
Skráin sær soleiðis út:
Smápiltar spæla Kl. 10.00
Piltar spæla kl. 11.00
Smádreingir spæla kl. 12.00
Dreingir spæla kl. 13.00
Kvinnur og menn byrja um 17-18 tíðina (meira at lesa um hesar bólkar seinni í kvøld og í morgin).
Øll lið vera biðin um at møta í góðari tíð (15 min áðrenn).
Møguliga verður skráin broytt eitt sindur, og tískil vera liðini biðin um at fylgja við inni á hesi heimasíðu.
(Spurningar kunnu sendast til jon.gregersen@hotmail.com)
Vit gleða okkum til ein spennandi dag!
Koyr á 07 Vestur


text:
Í september í fjør varð høgravenda brasilska forsetavalevnið, Jair Bolsonaro, álopin og stungin í búkin við knívi undir valstríðnum.
Meðan Bolsonaro lá og skríggjaði av pínu, varð álopsmaðurin bukaður av viðhaldsfólki hansara, áðrenn hann varð handtikin av løgregluni.
Níggju mánaðar eru nú farnir, og enn er álopsmaðurin ikki dømdur, og einki bendir á, at hann nakrantíð fer at verða tað, skrivar DR.
Ein samveldisdómari hevur nevniliga noktað at rættarsøkja hann. Orsøkin er, at dómarin ikki metir, at álopsmaðurin rættiliga visti, hvat tað var, hann gjørdi.
Hendan avgerðin kemur fleiri vikur eftir, at ein annar dómari tók avgerð um, at álopsmaðurin skuldi vísast til eitt sjúkrahús fyri sálarsjúk.
Maðurin verður mettir at vera vandamikil, so hann er nú fongslaður í óásetta tíð, so hann kann fáa ta viðgerðina, honum tørvar.
Tað er hendan avgerðin, sum Bolsonaro, ið síðani er vorðin forseti í Brasil, ætlar at stríðast ímóti. Hann heldur nevniliga ikki, at talan bert var um gerðirnar hjá einum sinnisjúkum manni. Hann heldur orsøkina til álopið vera politiska.
- Tey royndu at taka lívið av mær. Eg eri vísur í, at eg veit, hvørji tey eru, men hvørji vil eg ikki siga. Eg ynski ikki at døma nakran frammanundan, sigur Bolsonaro, sum misti 40 prosent av blóði sínum undir álopinum. Eisini varð hann sera veikur í fleiri mánaðar aftaná orsakað av skaðanum.
Bolsonaru verður ofta róptur "tann brasilski Trump".
Hann hevur millum annað sagt, at honum hevði dámt betur, um sonur hansara doyði, um hann vísti seg at vera samkyndur. Og í 2015 fekk hann eina bót fyri at siga, at eitt kvinnuligt umboð í kongressini ikki varð verd at neyðtaka, tí at hon var so ljót.
Sambært BBC er álopsmaðurin vinstravendur, og er hann komin við fleiri atfinningum móti Bolsonaro á sosialu miðlunum. Hann skal eitast at hava sagt við løgregluna, at hann gjørdi tað, hann gjørdi, tí at Guð hevði biðið honum gjørt tað.
Hóast Bolsonaro, eftir hann varð álopin, noyddist at gevast við at føra valstríð í eina tíð, eydnaðist tað honum í oktober at vinna brasilska forsetavalið. Hann fekk 55,2 prosent av atkvøðunum.


text:
Ímorgun byrjaði oyndfirðingurin Ragnar Nielsen sum rakstrarleiðari á Vegadeildini hjá Runavíkar kommunu. Vegadeildin var fyri einum góðum ári síðani skipað sum sjálvstøðugur partur í tøkniliga partinum hjá kommununi. Rakstrarleiðarin hevur harvið ábyrgdina av og ræði yvir øllum tí sum fyriferst uttanvert Ráðhúsið. Kortini er hann partur av Teknisku deildini og refererar harvið til býarverkfrøðingin og borgarstjóran.
Ragnar er 36 ára gamal og lærdi til maskinsmið hjá FJM í Runavík. Síðani er hann útbúgvin byggifrøðingur og kloakkmeistari. Hann hevur arbeitt hjá Articon og Renovent í Føroyum og uttanlanda hevur hann verið í starvi hjá Per Aarsleff A/S, og har verið partur av verkætlanum í Danmørk, Noregi og í Póllandi.
Starvsstað hansara verður á Lambareiði, har Vegadeildin hevur hildið til í mong ár.


text:
Úrslit: Einkulstartur 2. mars
Tórshavnar Súkklufelag skipaði leygardagin fyri fyrstu súkklukapping í hesum árinum.
Kappast varð í einkultstarti, og koyrt bleiv úr Havn til Kaldbak og aftur. Startur og mál var við Plantusøluna á Hvítanesvegnum, og hesin teinur er uml. 30 km.
Favoritturin at vinna kappingina vann, og tað var Guðmundur Joensen, ið fór við sigrinum. Hann koyrdi teinin uppá 49 minuttir og 13 sekund. Jóanis Albert Nielsen hevði ein góðan dag, og hann kom á mál bert hálvan minutt eftir Guðmund.
Jóanis brúkti 49 minuttir og 47 sekund um teir 30 kilometrarnar.
Úrslitið var annars hetta:
- Guðmundur Joensen, 00:49:14
- Jóanis Albert Nielsen, 00:49:46
- Gunnar Dahl-Olsen, 00:51:13
- Dávur Magnussen, 00:53:15
- Tummas Óli Olsen, 01:02:14
- Evald Rasmussen, 01:06:02
Tað var væl av vindi leygarmorgunin, og ávirkaði hetta tíðirnar hjá súkklarunum. Besta tíðin á hesum teini er uml. 43 minuttir. Men kappingarárið er júst byrjað, og enn er formurin ikki har hann skal hjá teimum, ið ætla sær at vinna sær eitt pláss á føroyska súkklulandsliðnum. Hesi skulu, eins og fleiri onnur ítróttarfólk, kappast á Bermuda, tá Oyggjaleikir verða í juli mánað.
Næsta kapping hjá Tórshavnar Súkklufelag verður leygardagin 16. mars. Tá verður koyrt 70 km landavegkoyring.
Vinarliga vegna TSF
Gunnar Dahl-Olsen


text:
Í Kollafirði fáa vit 3 ferðir so nógv pláss sum á Hjalla í Havn, so roknast kann við at vit fara at halda áfram at víðka vøruúrvalið munandi, líka sum vit hava gjørt seinastu tíðina.
Adressan verður á Langasandi 7, har sum Fjarðahús helt til, sera sentralt fyri okkum og kundum okkara. Innflutningurin verður eisini nemmari við Samskip sum nærmasta granna.
Sum Fjarðahús tók til í einum tíðindaskrivi: "Allir vegir føra til Kollafjarðar, og Kollafjørður er bara 15 minuttir frá øllum. Tað er eitt korter at koyra úr Havnini, eitt korter úr Vágum, og eitt korter úr Eysturoynni".
Og so býr Steffen eisini í Kollafirði ...


text:
- Tíðindi, mentan og ítróttur
Trý skip hjá Strandferðsluni á beding í september
Sildberin fer á beding frá 2. til 14. september til viðlíkahald og umvælingar. Meðan Sildberin er á beding, røkir Súlan farleiðina til Skúvoyar.
Ritan fer á beding frá 10. til 19. september, og tá røkir Jósup siglingina til Svínoyar og Fugloyar.
Sam fer á beding 19. september. Sam skal hava 40 ára klassing. Jósup fer tá at røkja Kalsoyarleiðina. Men farmatúrar verða gjørdir við Ternuni.
Meira sæst á heimasíðuni hjá Strandferðsluni.
Sí eisini


text:
Deildirnar á Setrinum
Á Fróðskaparsetri Føroya eru fimm deildir, umframt meginfyrisitingina.
Meginfyrisitingin er á Setursskrivstovuni
- Johan Ísak Suni Hansen er fyrisitingarstjóri.
- Í meginfyrisitingini eru
- fíggjardeildin
- journalin
- próvbókin
- KT-tænastan
- Lestrarskrivstovan
- Altjóða Skrivstovan
Føroyamálsdeildin:
- Bergur D. Hansen, dekanur
- Zakaris Svabo Hansen, útbúgvingarleiðari í Føroyskum máli og bókmentum
- Jens Dam Ziska, útbúgvingarleiðari í Listarligum arbeiði
Námsvísindadeildin:
- Erla Olsen, dekanur
- Poul F. Guttesen, útbúgvingarleiðari fyri Læraraútbúgvingina
- Annika Antoniussen, útbúgvingarleiðari fyri Námsfrøðingaútbúgvingina
Søgu- og samfelagsdeildin:
- Sigurð í Jákupsstovu, virkandi dekanur
- Erling Isholm, útbúgvingarleiðari í Søguvísindum
- Jens Christian Svabo Justinussen, útbúgvingarleiðari í Samfelagsvísindum
- Jóannes Jakobsen, útbúgvingarleiðari í Búskaparfrøði
- Erika Anne Hayfield, útbúgvingarleiðari í Masterlæru í søgu- og samfelagsvísindum
- Bárður Larsen, útbúgvingarleiðari í Løgfrøði
- Hallbera West, útbúgvingarleiðari í West Nordic Studies
Náttúruvísindadeildin:
- Hans Pauli Joensen, dekanur
- Hannes Gislason, útbúgvingarleiðari í KT-verkfrøði
- Benadikt Joensen, útbúgvingarleiðari í Orku og umhvørvisverkfrøði og í maskinfrøði
- Jónrit Halling, útbúgvingarleiðari í Lívfrøði
Gunnar Restorff, útbúgvingarleiðari í Støddfrøði
Deildin fyri heilsu- og sjúkrarøktarvísindi:
- Magni Mohr, dekanur
- May-Britt Skoradal, varadekanur
- Annemi Joensen, útbúgvingarleiðari í Sjúkrarøktarfrøði
- Marin Strøm, útbúgvingarleiðari í Fólkaheilsu
- Ása Róin, útbúgvingarleiðari í Heilsuvísindum
Trýst á leinkini til høgru fyri at fáa nærri kunning um hvørja einstaka deild - so sum upplatingartíðar á deildarskrivstovum o.a.


text:
Samstundis sum virksemið í landinum veksur, so veksur tørvurin á orku, og tað sæst aftur í tølunum hjá SEV, sum í dag boðar frá, at orkuframleiðslan fyri fyrra hálvár í 2019 setti met.
Samanlagt vórðu framleiddir 186 GWt fyrra hálvár í ár, ið er ein vøkstur upp á 9,7 prosent, boðar SEV frá í dag.
Aloftast hava vit nokk av vindi og regni her heima, og hetta er gott fyri SEV, sum er í tilgongd at umleggja orkuframleiðsluna til grønari alternativ enn olju. Turra og stilla veðrið í seinastuni hevur eisini merkt orkuframleiðsluna hjá SEV.
Og góða veðrið saman við økta eftirspurninginum eftir elorku gjørdi, at at framleiðslan av burðardyggari elorki var lutfalsliga lægri fyrra hálvár 2019 í mun til í 2018, tað vil siga 39 prosent í mun til 48 prosent.
Fyrra hálvár í ár stóð olja fyri 61 prosentum, meðan vatn og vindur stóðu fyri ávikavist 24 og 15 prosentum av samlaðu elframleiðsluni, boðar SEV frá.


text:
Hvønn livifót ynskir tú tær, tá ið tú fert uppá pensjón?
Árini ganga skjótt og áðrenn tú veitst, hevur tú rokkið eftirlønaraldur.Men hevur tú fyrireikað teg til henda partin av lívinum? Nøkur vilja siga ja,meðan onnur ivast - og tey flestu gáa kanska als ikki um spurningin...
Endamálið við EftirlønarKontu er, at tú kanst fáa eitt betri peningaligtrásarúm til eldraárini.
Eftir 1. januar 2014 er tað eitt lógarkrav, at persónar millum 21 ár ogfólkapensjónsaldur, rinda minst 1% av inntøkuni til eftirløn. Talan er bæði umA- og B-inntøku. Tað er tó ikki krav at gjalda eftirløn um inntøkan er lægrienn kr. 3.000. Tað er heldur ikki eitt krav at gjalda eftirløn av hvørjari inntøku, um túert yngri enn 21 ár. Persónar, ið eru føddir fyri 1. januar 1954, hava tó ikki skyldu til at spara saman til egna eftirløn.
Eftirlønargjaldið hækkar 1% stig hvørt ár, t.v.s. at eftirlønargjaldið í2015 er 2%, í 2016 3% o.s.fr. upp til 15%.
Tað er einki hámark fyri hvussu nógv tú kanst gjalda inn á tínaEftirlønarKontu. Og inngjøld í 2012 og 2013 kunnu flytast inn á ta nýggjuEftirlønarKontuna.
Tær nýtist ikki at hava lønarkontu í Suðuroyar Sparikassa, fyri at stovnaEftirlønarKontu hjá okkum.
Tryggingar
Í Suðuroyar Sparikassa hevur tú nógvir møguleikar at tryggja fíggjarliguframtíðina, um tú brádliga verður sjúk/-ur ella skuldi doyð.
Suðuroyar Sparikassi bjóðar hesi sløg av tryggingum:
Kjarnutrygging, Restskuldatrygging og Viðskiftafólkaftrygging - ið allareru lívstryggingar, og Bráðsjúkutrygging.
Tað er ikki ein treyt at hava bústaðarlán hjá okkum, fyri at teknaðKjarnutrygging ella Viðskiftafólkatrygging í Suðuroyar Sparikassa.
Suðuroyar Sparikassi samstarvar við Betri Pensjón um tryggingar.
Saman við tínum kundaráðgeva fært tú sostatt avgreitt allar hesar seratýdningarmiklu tænastur á einum staði.


text:
Galdandi viðtøkur hjá P/F Fiskaaling eru frá 2009. Fiskaaling bindir seg soleiðis eisini til at virka sambært teimum í lógini nærri greinaðu reglunum.
Arbeiðssetningurin hjá Fiskaaling varð greinaður enn nærri í 2018, tá Uttanríkis- og vinnumálaráðið og P/F Fiskaaling undirskrivaðu ein nýggjan sáttmála. Hesin sáttmálin, sum eisini er liður í arbeiðinum hjá Føroya landsstýri at verkseta Heimsmálini fyri burðardygga menning, hevur til endamáls at fáa til vega vitan til eina varandi aling í Føroyum.
Í sáttmálaskeiðinum 2018-2020 fer Fiskaaling at hava føvuðsfokus á gransking, menning og ráðgeving innan ávís økir, ið eru tengd at:
- Betri gagnnýtslu av alifirðum,
- Aling á landi,
- Fiskavælferð,
- Lús og smittuspjaðing,
- Nýggjum framleiðslumøguleikum.
Løgtingslóg um at hækka partapeningin í P/F Fiskaaling


text:
Svend C velur SeapiX frá Vikmar.
Svend C velur SeapiX multibeam ekkólodd & plottara.
SeapiX er eitt tað mest framkomnað multibeam ekkóloddi á marknaðinum.
Royndir til makrel fiskarí hava verði sera góðar, og í nýggjasti útgávuni eru funktiónir sum gera SeapiX m.a. eisini sera væl egnað til botn troling.
SeapiX teknar botnin sera neyvt við heili 128 uppmátingum í 120 gradir, hetta gevur brúkarinum sera neyvar uppmátingar av botni sum ikki eru sæddar áður á fiskiskipið.
Eisini skrásetur SeapiX sera neyvt fisk, baði uppí í sjónum, og tætt at botni.
Hetta er møguligt tí SeapiX hevur heilar 128 botnar ið hava eina strálubreidd uppá einans 1.5 grad hvør!
Les meir um SeapiX her...
[youtube=http://www.youtube.com/watch?v=pXr7SGAVFoQ]
Makrel fiskaríð við seapix umborð á Polar Nanoq


text:
Býráðsfundur 29. apríl 2010
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Bjarni Kjeld
Arnfinn Langgaard
Kristian Gaardbo
Fríðbjørg Weihe
Hans Jákup Johannesen
Bárður Kass Nielsen fyri Karl Rasmussen
Ikki møtt :
Klæmint Østerø
Kári E. Jacobsen
1.
J. nr. 521 – 09/00133
Sp/f Vígdis v/P.N. Danielsen søkir um at leiga burturav økinum millum Mekanik og AWI Boats til virksemi teirra.
Ummæli frá Teknisku deild:
Økið ið søkt verður um, er eitt D2-øki og lýkur umsókta virksemi ikki treytirnar fyri D2-øki. Mælt verður frá at ganga umsóknini á møti, men ístaðin at vísa umsøkjaranum til ídnaðarøki á Rituvíkshálsi.
-Vinnu- og havnanevndin hevur á fundi 22/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Vinnu- og havnarnevndini.
2.
J. nr. T 226 – 04/00330
3.
J. nr. 230 – 10/00017
Fíggjarætlan fyri Bókasavnið við Løkin fyri 2011.
-Mentanarnevndin hevur á fundi 21/04-2010 mælt til at kommunustudningurin hækkar úr 110.000 til 310.000 kr. fyri 2011.
-Býráðið hevur á fundi 29/04-2010 einmælt samtykt at taka undir við tilráðingini frá Mentarnevndini.
4.
J. nr. 105 – 10/00112
Fíggjarligur stuðul til ítróttarfeløgini í kommununi 2010.
3 umsóknir eru komnar afturat um stuðul frá Kappróðrarfelagnum NSÍ, Tjaldur og Støkk.
-Mentanarnevndin hevur á fundi 21/04-2010 mælt til at stuðla eftir sama leisti sum seinasta ár.
-Býráðið hevur á fundi 29/04-2010 einmælt samtykt at taka undir við tilráðingini frá Mentarnevndini.
5.
J. nr. 046 – 10/00182
Seta av leiðara til Dagtilhaldið í Runavíkar kommunu.
4 umsóknir eru komnar til starvið.
-Býráðið hevur á fundi 29/04-2010 samtykt at seta Marjun Berg, Runavík í starv.
6.
J. nr. T 88 – 09/00464
A. Olsen, Runavík søkir 26/04-09 um loyvi at leggja tak á ein part av túninum millum sethúsini matr. nr. 88 í Runavík og bilhúsið hjá J. Hammer.
Ummæli frá Teknisku deild:
IV Kapittul 3. Gr. stk. 4 sigur at ”bilhús og onnur úthús sum eru føst í húsini verða tald við í nýtingarstigið”.
Nýtingarstigið fyri B-økini er 0,30 og er nýtingarstigið fyri matr. nr. 88 við bilhúsunum er 314m2 /1.316 m2 = 0,24<0,30 í lagi. Tekn. deild hevur varhugan av, at HGV er farið inn í verandi bilhús við sínum virksemi, og kundi tað bent á at bilhúsið, sum verður uml. 218 m2, verður ein verkstaður. Tað er loyvt at hava vinnuvirksemi inni á B-økinum, um so er at virksemið ikki órógvar grannalagið. -Byggi- og býarskipanarnevndin hevur á fundi 21/04-2010 mælt til at játta byggiloyvi. -Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini 7.
J. nr. EL 20 – 10/00176
Bjørn á Heygum, adv. søkir vegna M. Jógvansdóttir, Norðskála um loyvi at frábýta 3.684 m2 burtur av matr. nr. 20 í Elduvík til samanlegging við matr. nr. 27 í Elduvík.
Ummæli frá Teknisku Deild:
Stykkini liggja í G1-øki sum er útlagt til landbúna í býarplaninum og er innangarðsjørð og knýtt at uttangarðsjørð.
Tekn. deild mælir til at játta umsóknina við teirri treyt, at Matrikulstovan, sambært nýggju landbúnaðarlógini, kann býta matr. nr. 20 sundur.
-Byggi- og býarskipanarnevndin hevur á fundi 21/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini.
8.
J. nr. S 103 – 10/00201
Í skrivi df. 20/04-10 søkja R. S. Olsen og P. Solmunde vegna Samkomuna ELIM í Søldarfirði um loyvi at stoypa kjallarahæddina í tilbygninginum uppí samkomuhúsið á matr. nr. 103 í Søldarfirði sambært skitsu df. 18. mai 2009.
Ummæli frá Teknisku deild:
Tekn. deild mælir til at játta byggiloyvi til kjallarin.
-Byggi- og býarskipanarnevndin hevur á fundi 21/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini
9.
J. nr. 202 – 10/00136
Víðkan av kirkjugarðinum á Glyvrum.
Ummæli frá Teknisku deild:
Eitt tilboð eru komið uppá liðugtgerð av eystasta graviøki í nýggja kirkjugarðinum á Glyvrum og mælir Tekn. deild til at taka av tilboðnum frá JHR Entreprenørar, Saltangará
-Byggi- og býarskipanarnevndin hevur á fundi 21/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini
10.
J. nr. 255 – 08/00004
Nevndin fyri Felagið Høganes spyr í skrivi 4/5-2009 um kommunan kann útvega byggibúgvi øki at seta sluppina Høganes á.
-Vinnu- og havnarnevndin hevur á fundi 15/03-10 mælt til at kanna kostnaðin fyri alternativari loysn við einum dúki ella prosending, soleiðis at skipið fyribils kann verða liggjandi í bátahylinum.
Ummæli frá Teknisku deild:
Tekn. deild hevur kannað alternativa loysn, t.e. at tetta skrokkin við útv. dúki/presending og mælir til at taka av tilboðnum frá MEST.
-Mentanarnevndin hevur á fundi 21/04-2010 mælt til at taka undir við tilmælinum frá Tekn. deild um at leggja dúk/presending um skipið.
-Fíggjarnevndin hevur á fundi 22/04-2010 mælt til at taka undir við tilmælinum frá Mentanar-nevndini og mælir til at veita eykajáttan, sum verður fíggjað úr gjaldførinum.
-Býráðið hevur á fundi 29/04-2010 einmælt samtykt at taka undir við Mentanarnevndini og Fíggjarnevndini.
11.
J. nr. 105 – 10/00157
KFUM-skótarnir við Løkin søkja við skrivi df. 23/03-2010 um fíggjarligan stuðul til lendisarbeiði, fundament og sokkul v.m. til nýtt skótahús í Runavík.
-Mentanarnevndin hevur á fundi 21/04-2010 mælt til at veita fíggjarligan stuðul til verkætlanina.
Stuðulin er treytaður av at øll fíggingin til verkætlanina er fingin til vega og at stuðulin verður útgoldin tá húsið er innilokað.
-Fíggjarnevndin hevur á fundi 22/04-2010 mælt til at játta stuðul upp á 500.000 kr við teimum treytum, sum mentanarnevndin skjýtir upp.
-Býráðið á fundi 29/04-2010 samtykt at taka undir við tilmælinum frá fíggjarnevndini.
Samtykt við 8 atkvøðum fyri og ongari ímóti.
12.
J. nr. 111 – 10/00164
13.
J. nr. 512 - 08/00098
Endurskoðan av býarplaninum fyri Runavíkar kommunu.
-Byggi- og býarskipanarnevndin hevur á fundi 21/04-2010 viðgjørdt býarplanin við broytingunum, ið komu fram ísamband við framløgu fyri býráðnum tann 14.04.10.
Mælt verður til at strika C34 og økja um C36 (til bønhús og kirkjugarð) í Funningsfirði.
-Býráðið hevur á fundi 29/04-2010 einmælt samtykt at taka undir við uppskotinum til býarplan dagf. 27/05-2010 við teimum broytingum sum Byggi- og býarskipanarnevndini mælir til.


text:
Fyrsti heimadysturin verður í morgin
Í morgin, leygardagin, kl. 16, verður fyrsti heimadystur okkara. Okkara menn skulu til at byggja uppá javnleikin á argjum, í spennandi uppgerð á Dungasandi, har suðringar, TB/FC Suðuroy/Royn, koma á vitjan.
Eins og í fjør er fyrsti heimadysturin í bestu mansdeildini, nú við nýggjum navni, Betri Deildin, móti suðringum. Suðringar vóru tá í sera góðum stima, men móti okkum vóru teir greitt næstbest, men fingu stigini við suður hóast tað. So skal úrslitið ikki eisini verða ein endurtøka frá í fjør, krevst meira enn yvirvág í spæli.
Tað varð Poul Ingason, sum tá skjeyt einsamalla málið, longu áðrenn 20 minuttir vóru farnir av dystinum. Vit høvdu annars yvirvág nærum allar 90 minuttirnar, men gestirnir høvdu nøkur amboð at spæla við, og kanska tað mest eyðkenda var stríðsviljin.
Suðringar hava gjørt stórar broyting á liðinum síðan í fjør. Bert 4 leikarar byrðaði inni í 0-4 heimatapinum móti NSÍ, av teimum 11, sum byrjaði inni móti okkum í 2. umfarið í fjør. Eisini á venjarasíðuni er broytt, nú sviðin Glenn Ståhl stendur við róðri, eftir at Maurice Ross skifti til Víking.
Til dystin í morgin er trupult at rokna út hvørjum gestirnir koma við av spæliætlan. Sum skilst ynskja teir at verða meira spælstýrandi enn í fjør.
Eins og gestirnir hava vit fleiri nýggjar leikarar, hóast bulurin tó er óbroyttur. Við nýggjum venjara koma sjálvsagt nýggjar ætlanir og liðið fer at gerðast alsamt meira samanspælt.
Vit fingu stig í fyrsta dysti okkara, á Argjum sunnudagin. Í sera truplum umstøðum, serliga í mótvindinum í øðrjum hálvleiki, fingu leikarar okkara ikki heilt víst seg frá síni bestu síðu. Vit fingu tó eitt sera væl spælt mál, eftir fleiri presisar avleveringar.
Vit vístu fleiri ferðir á Argjum, at vit hava leikararnar, sum skulu til fyri at skapa møguleikar frameftir, og til at standa kompakt og verja væl. Geva allir sítt allar besta, kunnu vit taka øll 3 stigini, sum sjálvandi eisini er eitt krav á heimavølli.


text:
Vit hoyra m.a. Mariu Mørkøre lesa úr Sálma 8 og hugleiða um skapanarverkið tvinnað saman við virðileika menniskjabarnanna. Eisini lesur Maria bønina í Sálma 25, um rættleiðing og verndarbúnað Guds og um náði og stórleika Harrans. Eisini hoyra vit um summarlegur í Nesvík sí her og Zarepta sí her og um TeenStreet sí her. Tíverri lukkaðist ikki at fáa samtaluna um barnalegurnar á Astjørn í Íslandi sí her og á facebook sí her. Tørvurin á starvsfólki á Astjørn er stórur. Tey, ið hava hug og møguleika kunnu ringja til Victor Dánjalsson, telefon 230211.
Vertur: Maria Mørkøre. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Konservatisma
Konservatisma (ella afturhaldssinnaður) er ein politisk hugsjón ella samfelagsfatan ið vil varðveita samfelagsskipanina sum er. Hugsanin um at tað verandi er nóg gott og at broytingar eru óneyðugar. Allar broytingar skulu koma so líðandi. Vit seta ofta konservatismu saman við tjóðskaparligan siðaarv og sterka landsverju. Konservatisman kom at viga upp ímóti frælsishugsjónunum í fronsku kollveltingini. Konservatisma leggur dent á varðveitslu av samfelagsskipanini og siðbundnum virðum. Konservatisma er í stóran mun grundað á liberalismu.
Politiskir flokkar[rætta | rætta wikitekst]
- Føroyar: Hin føroyski fólkaflokkurin
- Danmark: Konservativi Fólkaflokkurin
- Noreg: Høgri
- Svøríki: Moderaterna
- USA: Republikanski Flokkurin
- Kanada: Konservativi flokkurin


text:
- Vørulýsing
- Ummælir Salomon Sense Genitaneigloo 23NOK Mantra 577 3 LøpeskoSalomon OPZuXki
Tú verður hvønn dag mintur á Guds kærleika. Gud tekur sær av tær, uttan mun til hvussu dagur tín sær út. Einki er ov smátt og ov vanligt hjá honum, og einki arbeiði er týdningarleyst. Hann kennir teg júst sum tú ert, og hann hevur umsorgan fyri tær í øllum lívsins viðurskiftum.
Joni hevur í meira enn 50 ár verið lamin og sitið í koyristóli. Bókin osar av djúpum áliti á Gud, og er fylt við dýrt vunnum eggjanum. Joni hevur roynt, at við himinsins Gudi við lið, megnar hon tað, sum møtir henni á lívsins vegi, og samstundis kann hon vera eitt endurskin av Guds kærleika.
Rithøvundur: Joni Eareckson Tada
Forlag: ProRex
Útgivin: 2017
Blaðsíður: 394


text:
SEINASTI MORGUNSANGURIN
Í dag er 27. juni, dagurin tá ið børnini fara í summarfrí. Seinasti morgunsangurin á Frælsinum í hesum skúlaárinum var í morgun. Tey sungu Gakk tú tryggur og Mítt alfagra land - Ingun sat við klaverið og Anna Sofia spældi trompet til lagið hjá Peturi Alberg, sum hann smíðaði til tekstin hjá Símuni av Skarði.
Eftir summarfrítíðina flyta tey, sum ganga í 7. flokki, út á Argir og niðan
í Gundadal og gerast partur av hádeildini. 3. flokkur, sum í ár hevur verið í Finsen,
flytur niðan á frælsið og verður 4. flokkur.
Komandi skúlaár er staðsetingin henda:
> 1. og 2. flokkur: Kongagøta
> 3. flokkur: Finsen
> Sertilboðið 4-10: Ytri skúli
> 4. – 7. flokkur: Frælsið
> 8.ð og 9.ð: Argir
> Ítróttarflokkar, 8. og 9.: Gundadalur
Skúlin byrjar aftur mánadagin 19. august, og tað er seinasta skúlaárið Skúlin
á Fløtum húsast í fleiri bygningum í býnum. Í juni næsta ár verður flutt út á
Fløtur, so klárt er at byrja í spildur nýggjum skúla um eitt smáar 14 mánaðir.


text:
Í vikuskiftinum luttóku 13 badmintonleikarar í kapping í Danmark
ítróttur05-03-2019 - 17:40 - Jóanis Albert Nielsen
Í vikuskiftinum luttóku 13 badmintonleikarar í kapping í Danmark. Kappingin, sum nevnist, ISI-cup 2019, varð í døgunum 2. - 3. mars. Tey luttóku í aldursbólkunum U15M og U17/19M í einmansleiki, tvímansleiki og blandaðum tvímansleiki. Innleiðandi umførinum í øllum greinum var leygardagin, og gjørdist hetta ein sera langur dagur fyri fleiri av leikarunum.
Byrjað varð kl. 9 við blandaðum tvímansleiki, og hildið varð áfram til síðsti dystur varð leiktur kl. 21 um kvøldið.
Føroysku leikararnir stóðu seg væl - serliga er vert at leggja til merkis, at fleiri pør í tvímansleiki og blandaðum tvímansleiki megnaðu at spæla seg víðari.
Í einmansleiki, í aldursbólkinum U15M, bleiv tað til eina føroyska finalu, og harvið megnaðu tey at fáa bæði gull og silvur heim við aftur.
Hetta er fyrstu ferð, at Badmintonsambandið hevur sent leikarar niður til ISI-cup. Og sigast má, at hetta var ein røtt avgerð. Leikararnir vístu, at tey kunnu spæla upp í móti teimum bestu leikarunum í meistararekkjuni í Danmark, og at hetta er við til at menna og styrkja føroyskt badminton.
Mánadagin aftaná kappingina varð skipað fyri venjing í Ikast undir leiðslu av landsliðsvenjarunum. Oyggjaleikirnir á Gibraltar nærkast, og eru okkara evnaríku ungu leikarar spentir upp á, um onkur teirra sleppur við.
Tey, sum luttóku í ISI-cup 2019 vóru:
U15
Adhya Nandi, HBF
Bjarnhild í Buð Justinussen, KBF
U17/19
Hans Elttør, KBF
Ari Nandi, HBF
Rúni Øster, HBF
Hákun T. Sigvardsen, HBF
Miriam í Grótinum, HBF
Lena Maria Joensen, HBF
Jónas Djurhuus, HBF
Jónas Vágsheyg, KBF
Ari M. Jacobsen, KBF
Árant á Mýrini, MBF
Sissal Thomsen, HBF


text:
Sviar høvdu heimsmeistararnir á knøunum í Sochi í kvøld. Men hóast brendar møguleikar, reytt kot or.a. so eydnaðist tað hjá Týsklandi at vinna 2-1.
Týskland hevði trýstið á sær undan dystinum. 1-0 ósigurin fyri Meksiko var ikki júst byrjanin, sum heimsmeistarin vildu hava. Og Joachim Low hevði eisini tikið avleiðingarnar. Føstu mennirnir Sami Khedira og Mesut Ozil byrjaðu á bonkinum, og Hector avloysti Plattenhardt á vinstra bakki. Mats Hummels var skaddur og avloystur av Antonio Rudiger.
Týskarar løgdu hart út við góðum kombinatiónum, og tvær ferðir innan fyrstu minuttirnir vóru vandamiklar støður í málteiginum hjá Svøríki.
Sviar lógu kompaktir, og royndi at verja fyri. Men sviar hóttu eisini uppá umstillingar. Eftir eitt lítið korter varð Marcus Berg sendir avstað. Eins og ímóti Meksiko so gav Týskland nógv pláss burtur, og sá sárbært út í umstillingunum. Berg gjørdist fríur við Neur, men Jerome Boateng órógvaði áleyparan, og Neuer fekk vart fyri. Berg og sviar vóru í øðini, tí teir mettu at Boateng skumpaði Berg í skotstøðuni.
Nú vóru týskararnir ávaraðir, og beint eftir hálva tíman misti Toni Kroos bóltin í uppspælinum. Viktor Cleasson legði eina góða bóltin innum til Ola Toivonen. Hann tók bóltin væl niður, og prikaði bóltin uppum Manuel Neuer. Enn ein skelkur fyri týskarar, ið ikki fingu svarað aftur undan steðginum.
Men heilt stutt inn í 2. hálvleik brast fyri nev. Ein bóltur varð lagdur útfrá baklinjuni, og har kundi Marco Reus skumpað bóltin í málið. 1-1 og nýggj vón hjá heimsmeistarunum.
Mario Gomez varð settur inn í álopið saman við Timo Werner, og Týskland helt á at trýsta. Stóra spælyvirvágin varð tó ikki umsett , hóast nakrar naskar støður vóru. Effektiviteturin, og kanska hepni, manglaði.
Smáar tíggju minuttr fyri tíð fekk Jerome Boateng sítt seinna gula kort, og so gjørdist fyritreytirnar truplari fyri Týskland. Men kortini skapti trýsta liðið tveir stórar møguleikar. Í 87.minutti stórbjargaði Robin Olsson einum góðum stútara frá Mario Gomez, og í yvirtíðini rakti innskifti Julian Brandt stongina.
Favorittarnir satsaðu alt, og í 95. minutti gav tað endiliga úrslit. Innskifti Durmaz gjørdi eitt heldur óneyðugt fríspark beint uttanfyri brotsteigin til vinstru. Tey flestu væntaðu eitt innlegg, men eftir eina lítla kombinatión smekkaði Toni Kross til úr spískum. Miðvallarin hjá Real Madrid hevur ein fráíkan sparkiteknikk, og hann sendi bóltin upp í longra hornið til villan fagnað í týsku leguni.
Eitt ótrúligt comeback, og sum so ofta fyrr so avgjørdi Týskald alt ímóti endanum. Sera hart niðurlag fyri sviar, ið nú noðyast at vinna á Meksiko, og vóna at Suður Korea tekur stig ímóti Týskaland ella at málúrtøkan fellur í teirra lut. Javnleikur hevði givið frálíkt útgangstøði undan seinasta dystinum, men tað hevði gjørt tað trupult hja heimsmeistarunum, ið nú aftur eru á sporinum.
Bæði liðini hava nú 3 stig, og hava bæði málmunnin 2-2. Meksiko hevur 6 stig og málúrtøkuna 3-1, eftir 2-1 sigurin á Suður Korea í dag. Eftir úrslitið í kvøld er Meksikio framvegis ikki tryggja víðari luttøku. Mikudagin skal alt avgerast, og har kann tað gerast sera javnt og spennandi.
Týskland – Svøríki 2-1(0-1)
0-1 Ola Toivonen
1-1 Marco Reus
2-1 Toni Kroos


text:
Nú eru 1.349 fólk í Vágs kommunu
Fólkatalið í Vágs kommunu pr. 1. juli 2019 og inntøkutølini fyri fyrra hálvár 2019 vísa, at tað gongur spakuliga rætta vegin.
Eftir eitt tíðarskeið við góðari gongd í fólkatalinum frá september 2013 til miðskeiðis í 2018, har fólkatalið vaks frá 1.295 til 1.370, er fólkatalið seinast árið minkað nakað og var 1. mai 2019 kom niður á 1.340. Men nú gongur aftur spakuliga rætta vegin, tí 1. juli 2019 búðu 1.349 fólk í Vágs kommunu.
Persónsskattainntøkurnar fyrra hálvár í 2019 hava verið nakað betur enn sama tíðarskeið í fjør. Fyrstu seks mánaðirnar í 2019 fekk Vágs kommuna 22,8 mió. kr. inn í persónsskatti, í mun til 21,5 mió. kr. í 2018. Talan er um vøkstur á 1,3 mió. kr. svarandi til 6%.
Skoytast kann uppí, at juni mánaði var serliga góður til persónsskattainntøkur, tí Vágs kommuna fekk góð 14% meiri í persónnskatti í juni í ár, samanborið við í fjør, úr 3,7 mió. kr. í 2018 uppí 4,2 mió. kr. í 2019.
Sostatt kann staðfestast, at tá hugt verður fólkatalinum og persónsskattainntøkunum, so gongur tað spakuliga rætta vegin.
Mest lisið í farnu viku
Nú bleiv Signar Dam rættuliga illur
Hon er nýggjur leiðari
Tá flotin veksur verður minni í part
Eftirlýsing: Eigur tú myndir av Vesturvón
Løtumyndir av G! 2019
Útróðrarbátarnir í bólki 5B verða helst lagdir longu í hesi vikuni
Ongin suðuroyartunnil við sitandi samgongu
Kenna tit fólkini ?
So komu boðini: Frá C til E og so út - Sonja J. Jógvansdóttir gevst
G! 2019 - Tónleikasending
Fleiri løtumyndir av G! 2019
Við Sjóvarmálan (7) - 15. juli 2019
Tíggju tey størstu bingjuskipini í heiminum
Komið øll við (15) - Svínoyarvitjan 2. partur - 11. juli 2019
Myndir frá leygardegnum á G! 2019
EINKI ER HENT: Útlendingar keypa ognir á útoyggj
Hann stillar eisini upp fyri Føroyaflokkin
Myndir av framførslum á G! 2019
Útróðrarbátar í bólki 5B fáa helst fleiri dagar
G! MYNDARØÐ HÓSDAGIN
Samrøða: Jógvan Kristin Olsen, bóndi í Svínoy, ið eisini hevur búð í Qatar
Stafettin (13) - Jógvan Skorheim spyr Bjarna Kárason Petersen
Melania Trump ella eitt fuglaskrímsl?
IR, Lastbilar, Zafira og Landleiðin skulu koyra Bygdaleiðir komandi 7 árini
Samband
Postboks 226
FO-600 Saltangará


text:
Leygarkvøldið kl 19.30 spældi NSÍ ímóti Undrinum í Gundadalið. Hettar var um somu tíð, sum flest øll sótu og hugdu at Champions League finaluni ímillum Inter og Bayern Munchen. Men tey, sum høvdu leita sær í Gundadal hettar kvøldið, fingu ein sera góðan og undirhaldandi dyst, við nógvum málum. Kanska var tað ikki sami spenningur um hendan dystin, men undirhaldið var í topp.
NSÍ legði bragdliga fyri og løgdu seg á odda longu í 4. minutti, og øktu síðani aftur í 10. minutti til 2-0. Hesi bæði málini skoraði Sonni L Petersen. NSÍ skoraði so 4 mál aftrat, áðrenn farið varð til hálvleiks, so hálvleikstøðan var 6-0 til NSÍ.
Seinni hálvleikur byrjaði eitt sindur rótut, og var ikki so væl spældur at byrja við, kanska NSÍ slappaði eitt sindur av. Men tá ca. 20 minuttir vóru spældir, skoraði Undrið til 6-1. Hetta gjørdi so tað, at NSÍ vaknaði aftur, síðani varð talan um flótandi fótbóltsspæl í heimsklassa, og skoraðu NSÍ 6 mál, og vunnu tískil trygt 12-1.
04. min. 0-1 Sonni L. Petersen
10. min. 0-2 Sonni L. Petersen
15. min. 0-3 Eyðstein Skipanes
20. min. 0-4 Sonni L. Petersen
25. min. 0-5 Karstin Joensen
40. min. 0-6 Helgi L. Petersen
63. min. 1-6 Dánjal M. Jensen
71. min. 1-7 Jónstein Petersen
77. min. 1-8 Sonni L. Petersen
79. min. 1-9 Eddie Mikkelsen
85. min. 1-10 Viggo Johannesen
89. min. 1-11 Eddie Mikkelsen
90. min. 1-12 Eyðstein Skipanes
Teir sum mannaðu liðið hjá NSÌ vóru:
Beinir Højgaard, John Andersen, Viggo Johannesen, Arnfinn Langaard, Eddie Mikkelsen, Helgi L. Petersen, Dánial Hansen, Eyðstein Skipanes, Jónstein Petersen, Karstin Joensen, Sonni L. Petersen, Werner Hentze og Kenneth Johannessen.
NSÍ er nú fremst í bólki D í 3. deild, og hava spælt 5 dystir og hava 15 stig. NSÍ hevur skotið 43 mál í hesum 5 dystunum. Mótstøðuliðini hava bert megnað at skora 5 mál ímóti NSÍ.
Frásøgn: Dánial Hansen


text:
Tíðindi
9. juli 2019
Umframt teir mongu hundrað lærararnar og skúlaleiðararnar fara tíggjutals nýggir lærarar til verka eftir summarfrítíðina. Hesir munnu verða serliga spentir at sleppa at royna seg í skúlanum, har ástøði og starvslæran vónandi rennur saman í eina hægri eind.
Tó mugu nýggir lærarar altíð vera til reiðar at virka í óvæntaðum støðum, sum hvørki skúli ella starvslæra kann brynja teir í fullan mun til. Júst tí er alneyðugt hjá leiðslum at seta skikkað akkersfólk at vegleiða og vera ein stuðul hjá nýggjum lærarum í avbjóðandi, fyrsta arbeiðsárinum.
Ger tær dælt av skipanini
Akkersfólk og nýútbúnir lærarar hava sambært sáttmálanum bæði rætt til 40 tímar til samskifti og vegleiðing. Umráðandi er, at nýggi lærarin nýtir hendan rættin og fer til sítt akkersfólk, um tað er nakað fakligt ivamál, ella um eitt nú ein næmingur ikki trívist.
Mangan ivast tann nýggi lærari í, um onkur ivasom støða hjá næmingi ella onkur hending í einum flokki er nóg ógvuslig til at seta seg í samband við foreldrini. Og um so er, á hvønn hátt hetta skal gerast? Við at skriva teldupost, ringja ella møguliga ynskja ein fund?
Hetta eru viðkomandi spurningar og støður, sum tann nýggi lærarin – serliga um ein er flokslærari – ivaleyst rennur seg í. Og er akkersfólkið ein royndur lærari, so hevur hesin helst onkur góð ráð ella tvey.
Okkara leiklutur
Í tí fyri teimum flestu rokmiklu og heldur ørkymlandi arbeiðsbyrjanini gevur tann nýggi lærarin sær helst ikki far um, hvussu týdningarmiklan leiklut, vit hava.
Sum skrivað stendur, so skulu vit veita fakligar førleikar, geva íblástur og menna og fyrireika okkara næmingar til framhaldandi góða tilveru í einum fólkaræðisligum samfelag. Men vit eiga ikki at gloyma tann sokallaða menniskjaliga partin.
Eru vit orkurík, tá ið vit koma inn í ein skúlaflokk, eru vit viðvirkandi til glað børn og ein jaligan hugburð í flokkinum. Virðingin og gott arbeiðslag er nakað, við mugu stremba eftir, og ein partur er at vera góður við børnini. Soleiðis fært tú virðing, gevandi floksumhvørvi og eina góða skúlamentan, sum er til gagns fyri øll.
Vælkomin í føroyska fólkaskúlan!
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Orð: William T. Sleeper
Lag: George Coles Stebbins
Týtt: Victor Danielsen
1. Ein ráðharri kemur til Jesus á nátt
at spyrja um vegin til lívið so gott,
og greitt ljóðar svarið í sannleika tá:
Tú aftur føðast má!
Niðurlag:
Tú aftur føðast má,
tú aftur føðast má!
Av sonnum, av sonnum eg sigi tær tað:
Tú aftur føðast má!
2. Tú sál, sum mót ævini gongur, áh, hoyr
eitt boð nú frá honum, hvørs orð aldri doyr!
Og lat henda boðskap til hjarta títt ná:
Tú aftur føðast má!
3. Sig, vilt tú í hjarta og sál fáa frið
og savnast teim sælu í Himlinum við?
Ja, ynskir tú bjarging og frælsi at fá,
tú aftur føðast má.
4. Kann vera, í Himli ein sál bíðar tær,
sum ynskir at møta við portrið tær har;
men skalt tú tey elskaðu har uppi sjá,
tú aftur føðast má.


text:
1136.17 - Bókmentafrøði
Skeiðsnummar
1136.17
Heiti
Bókmentafrøði
ECTS
5
Fortreytir
Bókligt (t.e. gymnasialt) miðnámsprógv við góðum próvtali (svarar til minst 5,8 í miðal eftir 7-talsstiganum/8 í miðal eftir 13-talsstiganum) í føroyskum.
Endamál
At fáa kunnleika um bókmentafrøðilig háttaløg og førleika at greiða frá ástøði, grundum, próvførslu, mannagongdum og endamálum teirra.
Innihald
Bókmentafrøðilig háttaløg verða viðgjørd og dømi løgd fram til tess at lýsa ástøði, mannagongdir og endamál teirra. Til dømis kunnu nýkritikkur og strukturalisma verða viðgjørd; eisini kunnu hugmyndafrøðilig, hugmyndasøgulig, sálarfrøðilig, móttøkufrøðilig, post-kolonial ella onnur háttaløg og sjónarhorn verða viðgjørd. Kannað verður, hvussu ymiskt tey viðgjørdu háttaløgini greina og tí eisini fata bókmentir listfrøðiliga (estetiskt), hugmyndafrøðiliga og samskiftisliga. Hugt verður at valdum bókmentaritgerðum og –greinum við atliti at spurninginum um, hvørji háttaløg tær umboða.
Læru- og undirvísingarhættir
Undirvíst verður 2 tímar um vikuna í eina hálvu. Undirvísingin er skipað sum floksundirvísing við lærara- og studentaframløgum og bólkaarbeiði. Studentarnir skulu skriva eina 14-dagauppgávu ella tvær vikuuppgávur um evni, sum lærarin ásetir.
Læruúrtøka
Studenturin skal duga at • lýsa bókmentafrøðilig háttaløg og seta tey í søguligt høpi • greiða frá bókmentafrøðiligum háttalagi í valdum bókmentaritgerðum
Próvtøkuháttur
Studenturin skrivar eina bundna heimauppgávu, sum skal vera uml. 5-7 síður til longdar, og studenturin fær 14 dagar at skriva hana í.
Próvdøming
Uttanhýsis
Próvtalsstigi
7-talsstigin
Lestrarlisti
Lestrarlistin skal vera umleið 200 síður av bókmentafrøðiligum ástøði og bókmentaritgerðum til samans.
Ábyrgd
Malan Marnersdóttir


text:
Tað er ikki ofta, at løgtingsformaðurin tekur orðið í orðaskiftinum á tingi.
Men tað gjørdi hann í dag í sambandi við, at eykajáttanin til Glasir varð umrødd.
Páll á Reynatúgvu sló fast, at hann ikki vildi finna seg í, at øll tann politiska skipanin - t.v.s. eisini hann sjálvur - verður løgd undir at hava ábyrgdina av, at málið er endað, har tað er endað.
Páll á Reynatúgvu legði herundir greidliga upp til, at tað var Rigmor Dam, mentamálafrúaa, sum hevði ábyrgdina av málinum.
Hann helt fyri, at tað hevði lætt nógv um hjá landsins politikarum, sum liva undir nóg stórum trýsti, sum er, um onkur - t.e. Rigmor Dam í hesum føri - trein fram og tók ábyrgd.
- Vit skulu uppala ungdómin á Glasi til at taka ábyrgd - ikki til at renna undan ábyrgd. Annars enda vit bara aftir í 1980-unum, tá eingin reelt hevði nakra ábyrgd, segði Páll á Reynatúgvu millum annað og legði aftrat:
- Tað er ein stórur trupulleiki, at vit hava landsstýrisfólk, sum ikki vilja viðurkenna sína ábyrgd.
Uppskotið til eykajáttanarløgtingslóg fyri november 2018, har millum annað góðar 18 milliónir skuldu játtast til Glasir, fór annars aftur í Fíggjarnevndina.
Hesum tóku 25 tingfólk undir við, meðan eitt tingfólk var ímóti, og eitt atkvøddi blankt.
Um tú veitst okkurt, sum VP ikki veit - skriva so til vp@vp.fo


text:
- Vit vóru sætt at siga eitt sindur ovfarin tá hann ringdi og bjóðaði seg fram at koma at vælsigna laksin, vit vistu ikki, hvat tað innibar. Soleiðis sigur Gilpin Bradley frá fyritøkuni Wester Ross Fisheries í Skotlandi við BBC Skotland.
Men nú gongur tað fínt, leggur hann afturat, og nevnir eisini, at keyparunum í veruleikanum dáma, at ymiski tørvurin hjá ymisku kundunum verður gingin á møti.
Og marknaðurin fyri halal laks átti at verið spennandi, tí tilsamans eru yvir ein milliard av muslimum sum seta stór krøv til matin, tey eta, verður sagt.
Málið er, at hvør einasti laksur skal hava nøkur góð orð við á vegnum. Tað er nóg nógv at nerta við fiskin og teska "í Guds navni", greiður imamurin Hatim Ameen frá. Hann heldur, hann mann leggja hondina á høvdið á eini 400-500 laksum á hvørjari vakt.
Niðanfyri sæst, hvussu leikur fer tá skotskur alilaksur verður vælsignaður og síðani halal slaktaður.
.@DavidAllison_ reports from Ullapool where Hatim Ameen has been blessing more than 400 salmon at @WesterRossSalmo to make them halal. #bbcgms 0745 pic.twitter.com/in8oeDA5NP— Gary Robertson (@BBCGaryR) 4. december 2018
Um tú veitst okkurt, sum VP ikki veit - skriva so til vp@vp.fo


text:
20. juni 2019Nr. 87
Kunngerð um broyting í kunngerð um løggilding av serkønum veitarum mótvegis Arbeiðs- og brunaeftirlitinum
(Løggilding av serkønum veitarum at gera eftirlit við gassskipanum í húsvognum o.ø.)
§ 1
Í kunngerð nr. 123 frá 22. august 2018 um løggilding av serkønum veitarum mótvegis Arbeiðs- og brunaeftirlitinum verða gjørdar hesar broytingar:
1. Inngangurin verður orðaður soleiðis:
“Við heimild í § 31, stk. 1, § 39, § 49, stk. 6, § 54, nr. 6, § 56, § 57, stk. 1, § 62 b, nr. 7 og § 66 í løgtingslóg nr. 70 frá 11. mai 2000 um arbeiðsumhvørvi, sum broytt við løgtingslóg nr. 18 frá 8. mai 2008 og løgtingslóg nr. 40 frá 13. mai 2013, og § 36, stk. 1 í løgtingslóg nr. 61 frá 15. mai 2012 um tilbúgving verður ásett:”
2. Tvær staðni í § 1, stk. 2 og í § 5, stk. 2 verður “skjølunum 2-9” broytt til: “skjølunum 2-10”.
3. Í § 12 verður sum stk. 3 sett:
“Stk. 3. Løggildingar sambært skjali 10 eru tó undantiknar ásetingini um gjald sbrt. stk. 1.”
4. Skjal 1 í kunngerð nr. 123 frá 22. august 2018 um løggilding av serkønum veitarum mótvegis Arbeiðs- og brunaeftirlitinum verður orðað sum ásett í skjali 1.
5. Skjal 2 verður sett sum skjal 10 í kunngerð nr. 123 frá 22. august 2018 um løggilding av serkønum veitarum mótvegis Arbeiðs- og brunaeftirlitinum.
§ 2
Henda kunngerð kemur í gildi dagin eftir, at hon er kunngjørd.
Samferðslumálaráðið, 20. juni 2019
Heðin Mortensen (sign.)
landsstýrismaður
/ Rúni Joensen (sign.)
Skjal 1
“Skjal 1
Yvirlit yvir skjøl
Skjal 2
Løggildingarøki nr. 1: Løggilding at kanna og umvæla billyftarar.
Skjal 3
Løggildingarøki nr. 2: Løggilding at útinna 12 mánaðarkanningar og umvælingararbeiði av gaffiltrukkum.
Skjal 4
Løggildingarøki nr. 3: Løggilding at kanna og umvæla kranar í sambandi við 12 mánaðarkanningar.
Skjal 5
Løggildingarøki nr. 4: Løggilding at kanna og umvæla kranar í sambandi við 10 ára høvuðskanning.
Skjal 6
Løggildingarøki nr. 5: Løggilding at útinna 12 mánaðarkanningar og umvælingararbeiði av persónlyftarum.
Skjal 7
Løggildingarøki nr. 6: Løggilding sum serkønt virki til høvuðseftirlit av trygdarútgerð og kontrolútgerð.
Skjal 8
Løggildingarøki nr. 7: Løggilding sum serkønur kølimontørur og serkønt virki innan køliveiting.
Skjal 9
Løggildingarøki nr. 8: Løggilding sum serkønt virki innan eftirlit, uppseting og viðlíkahald av lyftum o.ø.
Skjal 10
Løggildingarøki nr. 9: Løggilding sum serkønt virki innan eftirlit við smærri gassskipanum til húsvognar o.a.”
Skjal 2
“Skjal 10
Løggildingarøki nr. 9: Løggilding sum serkønt virki innan eftirlit við smærri gassskipanum til húsvognar o.a.
Eftirlitini skulu í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
1) Virkið skal hava fólk atknýtt við neyðugari vitan, førleikum, útbúgving og royndum við eftirliti við smærri gassskipanum til húsvognar o.a.
2) Virkið skal skjalprógva innlit í bygningshátt og virkishátt á smærri gassskipanum til húsvognar o.a.
3) Virkið skal hava vitan um, hvørjar kanningar og royndir skulu gerast, og skal kunna staðfesta manglar við viðkomandi skipan.
4) Virkið skal ráða yvir neyðugari útgerð.”


text:
2. juli 2019Nr. 97
Kunngerð um útbúgvingarráð fyri heilsuhjálparaútbúgvingina og heilsurøktaraútbúgvingina og útbúgvingarráð fyri námsfrøðiligu hjálparaútbúgvingina
Við heimild í § 26, stk. 4 og § 27, stk. 4 í løgtingslóg nr. 42 frá 26. apríl 2019 um heilsuhjálparaútbúgving, heilsurøktaraútbúgving og námsfrøðiliga hjálparaútbúgving verður ásett:
§ 1. Útbúgvingarráðini skulu ummæla námsskipan skúlans, námsætlanir fyri lærugreinirnar, innihaldið annars í útbúgvingunum, umframt viðgera viðkomandi mál, sum hava týdning fyri útbúgvingarnar.
Stk. 2. Ráðini kunnu heita á serkøn fólk at vera sær til hjálpar í arbeiðnum at menna útbúgvingarnar.
§ 2. Útbúgvingarráðini fyri heilsuútbúgvingarnar og námsfrøðiligu hjálparaútbúgvingina hava 7 limir og 7 tiltakslimir hvør, sum landsstýrismaðurin tilnevnir fyri eitt 4 ára skeið í senn eftir tilmæli frá stovnum og pørtum.
Stk. 2. Leiðarin fyri Heilsuskúla Føroya er skrivari í útbúgvingarráðunum, men hevur ikki atkvøðurætt.
Stk. 3. Umboð fyri Mentamálaráðið umframt leiðarin fyri sjúkrarøktarfrøðiútbúgvingina kunnu taka lut á útbúgvingarráðsfundunum eftir áheitan frá ráðunum.
Stk. 4. Somuleiðis kunnu onnur viðkomandi serkøn kunnu eisini verða innkallað eftir áheitan frá ráðnum.
§ 3. Formaðurin í útbúgvingarráðnum fyri heilsuhjálparaútbúgvingina og heilsurøktaraútbúgvingina og formaðurin í útbúgvingarráðnum fyri námsfrøðiligu hjálparaútbúgvingina boða til fundar eftir tørvi, tó skulu í minsta lagi 2 fundir vera um árið.
Stk. 2. Formaðurin í útbúgvingarráðnum ásetir fundartíð og fundarstað.
Stk. 3. Formaðurin ger fundarskrá, sum saman við møguligum skjølum verður send ráðslimunum í seinasta lagi 7 dagar undan fundinum. Formaðurin kann í serligum førum víkja frá tíðarfreistini.
Stk. 4. 3 ráðslimir kunnu skrivliga krevja fund um ítøkilig evni. Formaðurin boðar í hesum føri til fundar í seinasta lagi 14 dagar eftir, at áheitanin er formanninum í hendi.
§ 4. Útbúgvingarráðini eru viðtøkufør, tá ið í minsta lagi 4 ráðslimir eru á fundi.
§ 5. Gerðabók verður førd á útbúgvingarráðsfundunum, og fundarfrásøgn verður send ráðslimunum í seinasta lagi 14 dagar eftir fundin.
§ 6. Skrivstova útbúgvingarráðsins er í Heilsuskúla Føroya.
§ 7. Heilsuskúli Føroya rindar fundarsamsýning og ferðaútreiðslur hjá limunum í útbúgvingarráðunum sambært reglum Fíggjarmálaráðsins um tænastuferðir og fundarsamsýningar.
§ 8. Henda kunngerð kemur í gildi dagin eftir, at hon er kunngjørd, samstundis fer kunngerð nr. 87 frá 31. mai 2017 um útbúgvingarráð fyri heilsuhjálparaútbúgvingar og heilsurøktaraútbúgvingar úr gildi, tó soleiðis, at sitandi útbúgvingarráð fyri heilsuútbúgvingarnar heldur fram við virksemi sínum, til nýtt útbúgvingarráð verður tilnevnt.
Mentamálaráðið, 2. juli 2019
Hanna Jensen (sign.)
landsstýrismaður
/ Poul Geert Hansen (sign.)


text:
Mentunargrunnur Studentafelagsins: Bommhjarta er framhald av Brahmadellunum frá 2010, og søgan tekur við, tá ið Tóvó sleppur úr fongslingum í Horsens, har hann hevur sitið í mong ár fyri tær gerðir hann framdi í tí undanfarnu bókini.
Søgan flytir seg aftur og fram í tíð, men kjarnin er allatíðina Eigil og hansara uppruni í Sumba. Hvussu tað harðrenda altíð fylgir honum, tó at hann mangan vil nakað annað.
Einastaðni miðskeiðis í skaldsøguni skrivar hann til mammuna: "Ongin segði, at tað skuldi vera lætt at liva, men viðhvørt ivast mann í um tað er ómakin vert at skula klóra, krúpa og gráta seg ígjøgnum eini fýrs ár, og afturfyri fáa ein spaða av mold í gronina, sum tú plagar at taka til".
Søgan um Eigil Tvibur er á tremur av harðskapi, girnd, kærleika, óndskapi og mongum øðrum, sum tilveran ser setta saman av.
Bommhjarta er ein framúr skaldsøga, og enn einaferð hevur Jóanes Nielsen gjørt hol í sjógv í føroyskum bókmentum.
Permuna gjørdi Rannvá Mortensen. Føroyaprent gjørdi bókina. Mentunargrunnur Studentafelagsins, gevur tær 367 blaðsíðurnar út.
Um tú veitst okkurt, sum VP ikki veit - skriva so til vp@vp.fo


text:
Væleydnaða tiltaki við at skipa fyri skúlafótbólti í Marghøllini í Vági, verður uppafturtikið komandi skúlaár.
Í farna mánaði var finalan í Skúlafótbólti. Talan var um eitt tað størsta fótbóltstiltakið í Føroyum nakrantíð, tá 750 børn kappaðust til finaludagin í Marghøllini.
- Tá farið varð undir tiltakið tíðliga á sumri 2018 høvdu vit eina vón um at fáa eini 500-600 næmingar til hetta fyrsta árið. Men nú vit hava gjørt árið upp, kunnu vit staðfesta, at tað hava verið 2.409 leikarar, sum hava luttikið í Skúlafótbólti 2018/2019, skriva stigtakararnir í tíðindaskrivi.
Tilsamans hava tað verið umleið 27 prosent av øllum næmingunum í føroyska fólkaskúlanum til Skúlafótbólt 2018/2019. Fyri summar árgangir, t.d. 5., 6. og 7. flokk, vóru tað fleiri enn 40 prosent av næmingunum, sum vóru við. 25 fólkaskúlar og 5 miðnámsskúlar luttóku í Skúlafótbólti 2018/2019.
Tilsamans 221 lið vóru við, býtt á 69 dreingjalið, 56 gentulið og 96 blandað lið. Hesi liðini spældu tilsamans 596 dystir. Tilsamans blivu 3.448 mál skorað til Skúlafótbólt kappingarárið 2018/2019.
Skúlafótbóltur er eitt av stóru grassroot fótbólts-tiltøkunum í Føroyum, og tiltakið er eisini fyrireikað og skipað av lokalum eldsálum, sum hava brúkt tíð og orku upp á tiltakið.
Nú avgerð er tikin um at endurtaka tiltakið komandi skúlaár, eru fyrireikingarnar nú farnar ígongd, og ínæstum verða skriv send út til fólkaskúlar og miðnámsskúlar um kappingina.